Priñselezh Katalonia - Wikipedia\n(Adkaset eus Katalan)\nKatalonia (Principat de Catalunya e katalaneg ha Principautat de Catalonha en okitaneg), e spagnoleg Principado de Cataluña ha Principatus Cathaloniæ e Latin, a zo ur vroad istorel eus tu biz ledenez Iberia, a bep tu d'ar Pireneoù. Rannet eo e div velestradurezh dishañval-bras: diouzh un tu emañ Kumuniezh Emren Katalonia e-barzh Stad Spagn abaoe 1716, anvet ivez Katalonia ar Su (Catalunya del Sud pe Catalunya hepmuiken), ha Katalonia an Norzh (Catalunya del Nord pe Catalunya Nord), e Stad Frañs abaoe 1659. E-keñver istor e klot gant ar pezh e oa Priñselezh Katalonia.\nUn darn eus ar Broioù Katalan eo Katalonia.\nKatalonia ar Su:\nBarcelona, kêr-benn ar Gumuniezh Emren, ha proviñs Barcelona, hag ivez lakaet da vezañ kêr-benn Katalonia, ha kêr-benn ar Broioù Katalan.\nGirona, Lleida, Tarragona (o-zeir kêr-benn pep a broviñs)\nOlot, Sabadell, Terrassa, Reus, l'Hospitalet de Llobregat, Santa Coloma de Gramenet.\nKatalonia an Norzh:\nPerpinyà, kêr-benn departamant Pireneoù ar Sav-Heol.\nSkeudenn eus Katalonia tapet eus an egor (NASA).\nBevennet en norzh gant Andorra ha Frañs (Okitania), er su gant Bro-Valencià, er reter gant ar Mor Kreizdouar hag er c'hornaoueg gant Aragón. Bevennoù hedred ha ledred 3º 19' 59,94'' hedred el lec'h ar muiañ er reter, 0º 9' 41,69'' hedred el lec'h ar muiañ er c'hornaoueg, 42º 51' 45,97'' a ledred norzh evit al lec'h ar muiañ en norzh 40º 31' 27,56'' a hedred norzh evit al lec'h ar muiañ er su.\n27 a viz Here 2017: diskleriet Republik Katalonia.\nAl Liamm, niv. 98, 1963, niverenn ispisial diwar-benn Katalonia\nAdtapet diwar « https://br.wikipedia.org/w/index.php?title=Priñselezh_Katalonia&oldid=1788327 »\nKemmoù diwezhañ degaset d'ar bajenn-mañ d'an 30 Meu 2018, da 13:20.


Ekomirdi Eusa - Site officiel du Parc naturel régional d’Armorique\nAccueilWar-du ar ParkTiez ar ParkEkomirdi Eusa\nBevañ war un enezenn a gustum boemiñ pe lakaat an dud nec’het. Petra ‘oa buhez an iniziz, ken pell ‘kreiz ar mor, ha peseurt darempredoù o doa gant an douar bras ? En ur ober tro ekomirdi Eusa, e vo tu deoc’h kompren doareoù bevañ an dud, istor an enezenn, penaos eo bet savet hec’h idantelezh kreñv ha penaos e cheñch buhez an iniziz hiziv evit klotañ gant ar bed arnevez.\nKeloù nevez berr-ha-berr :\nTrugarez d’ar weladennerien da wiskañ bep e vaskl ‘barzh ar mirdi. Difennet e vo deoc’h dont e-barzh ar mirdi hep maskl.\nBetek kreiz an 20vet kantved, pa veze ar wazed war vor, en tu all d’ar mor, e oa ret d’ar merc’hed labourat an douar ha kaout boued da lakaat war an daol. Aozet e oa ar gevredigezh en un doare ken difer ma veze graet gant lod « sevenadurezh an inizi » deus an doare bevañ-se.\nDoare bevañ an dud en deus cheñchet kalz hiziv met idantelezh an inizi boutin etre Eusa, Molenez ha Sun a zo chomet bev, hag a-wechoù, boazamantoù zo a cheñch evit klotañ gant ar vuhez hiziv.\nDeuit ‘barzh an ti kozh, e livioù splann evel ma veze gwechall en holl diez en Eusa ha merzit levezon ar mor hag ar bigi.\nKomprenet ‘vo ganeoc’h an doare da vevañ bemdez war un enezenn : an arrebeuri, an dilhad, traouigoù ha biñvioù ar pemdez. Ur c’henlabour ‘zo gant an arzourien a vez e arouezva ar C’hreac’h evit prantadoù krouiñ. Ur sell all e tegasomp deomp dre o labour krouiñ.\nEbrel, Mae, Mezheven, digor bemdez etre 11 eur 30 ha 5 eur. Chom a ra digor betek 6 eur evit ar gouelioù hag an dibennoù-sizhun hir.\nGouere hag Eost : digor bemdez etre 10 eur 30 ha 6 eur ha diouzh noz a-wechoù etre 9 eur hag 11 eur noz hervez an abadennoù\nGwengolo : bemdez etre 11eur 30 ha 5 eur\nEtre miz Here ha miz Meurzh :-e-pad vakañsoù-skol an takad B : digor bemdez etre 11 eur 30 ha 5 eur (serr da zeiz an Nedeleg ha Kalanna Genver)\n– en diavaez deus vakañsoù-skol : digor bemdez, nemet al lun, etre 11 eur ha 5 eur.\nDen gour : 2,80 €\nBugel etre 8 à 14 vloaz : 2 € – digoust dindan 8 bloaz\nTroiad heñchet : evit un den gour 2 € – bugel : 1,50 € – den gour ‘barzh ur strollad : 1,50 €\nEvit abegoù yec’hed ha surentez ne vez ket aotret al loened e-barzh ar mirdi.\nAn abadennoù kinniget\nAbadennoù dudi a-hed ar bloaz\nA-hed ar bloavezh e vez kinniget deoc’h atalieroù evit deskiñ nezañ, bezañ titouret diwar-benn dilhad hengounel Eusa, kejañ gant Eusaiz… Kit da welet roll an abadennoù, an emgavioù, an hentadoù heñchet, an diskouezadegoù er rubrikenn Ajenda ha war [https://fr-fr.facebook.com/EcomuseedOuessant/\nAr sac’h-kein fistoulig\nUn c’hoari klask ar roudenn a c’hell bezañ implijet gant ur familh pe mignoned war gwenodennoù an enezenn : prestet ‘vez evit netra da weladennerien an ekomirdi.\nPourmennadennoù an ekomirdi\nUn doare plijus evit mont da foetañ gwenodennoù an enezenn ambrouget gant un heñcher a zisplego deoc’h mojennoù ar vro hag ar pezh a gavot war an hent.\nKinniget ‘vez abadennoù evit ar skolioù. Goulennit ganeomp.


Buhez ar Zent. pages 279, 280, 281. Encyclopédie Marikavel.\npages 279, 280, 281\nPempzekvet devez a viz Ebrel\nSant Per Gonzalez\nEus a Urz sant Dominik, patron an dud a vor\nPer a c'hanas en Astorga, er bla 1190 goude donedigez Hon Zalver. Eskob Palencia, eur eontr d'ezan, e gerneras en e di, evit e lakat d'ober e studi hag hen hanvas abred chaloni eus e iliz-veur. An den yaouank a oa skanv-benn ha lorc'hus. Karet a rê an enor hag ar renk. Eur bla, de ouel Nedeleg, e oa pignet war eur marc'h harnezet kaer pa c'hoarvezas gantan kaout eul larnm a strinkas anezan er pri, war leur-gêr Palencia. Eleiz a dud a oa war al lec'h hag a c'hoarze o welet ar gailharen a oa outan.\nAr c'houad vez a dapas eno a reas vad d'ezan hag e lavaras : « P'eo gwir, emezan, e teu ar bed, n'am eus servijet betek breman nemet re, siouaz d'in, d'ober gwap ac'hanon, red eo d'in ive, d'am zro, ober gwap anezan o serviji eur mestr-all gwelloc'h evitan. »\nDerc'hel a reas d'e c'her. Nebeut goude, e wiske saë bugale sant Dominik hag e teuas da vezan eur manac'h izel a galon hag hegarat evit an holl. Eur wech beleg, e vrasan preder oa silvidigez an eneou; ar studi, an diskuiz, an dibri hag an evan a dremene war-lerc'h.\nAr vrud eus e zantelez ne zaleas ket d'en em vrudan buhan dre ar Spagn a-bez, ha Ferdinand III a c'hoantaas e welet en e gichen, evit kaout digantan skoazel e aliou hag e bedennou, epad ar brezel a rê d'ar Vorianed, a oa deut da vezan mistri war al loden vrasan eus ar Spagn.\nPer a reas eur vad vras en lez ar roue. Tudjentil skanv-benn a glaskas ober d'ezan bezan henvel oute hag a gasas eun devez eur vaouez fall d'e douelli. An den santel, evit diskouez d'ezi brasder he fec'hed, a 'n em dôlas diraki war ar glaou beo. Ar wreg, estlammet o welet kement-se, a gouezas d'an daoulin hag a c'houlennas pardon ouz Doue hag ouz ar zant. Heman n'en devoa ket bet au disteran droug e zilhad, zoken, ne oant ket bet dévêt; miret oa bet d'ezan e gorf hag e galon diouz pep droug.\nPer a heuilhas Ferdinand en e holl vrezeliou. Pa oe kemeret Kordou (1236), e viras ouz ar Spagnoled da skuilh, heb ezom, gwad o enebourien; tier-pedi ar Vorianed aoe grêt ilizou aneze. Prest goude, e kuitaas al lez hag en em lakas da brezek d'an dud diwar ar mêz, en eskopti Tuy hag en hini Kompostel. E vrasan plijadur oa komz d'an dud a vor : mont a rê d'o c'hlask er porziou ha betek, zoken, war al listri.\nEun devez ma prezege war ar Minho, e welas eleiz a dud a glaske treuzi ar ster-ze, dre eur roudousven hag a oa eun danjer mont drezi. Ar zant a c'hoantaas sevel eno eur pont. Labour hirr ha koustus a oa da gât gantan, mes an den santel a astennas kement an dorn a-gle hag a-zeou ma teuas brao a benn eus e dôl.\nEun devez-all, e prezege en Bayonn hag eleiz a dud a oa ouz e selaou; a greiz ma komze, eur barr arne a zavas hag an holl a oa prest da redek da glask an disc'hlao : « Chomet, ma mignoned, a lavaras ar zant. Doue a zispenno dirakoc'h ar c'houmoul-ze, hep ma vefet glebiet an disteran.» Hag e reas sin ar groaz war ar wabren. Ne gouezas ket eur berad dour war ar bobl a oa a bep tu d'ezan.\nGoude bezan hadet komzou Doue endro d'ezan, epad dek vla, hep distag, e koueas klanv en Tuy hag e varvas eno, da zul ar C'hasimodo (1246). Eskob Tuy a reas e sebelian en e iliz-veur. Kalz a bareansou a c'hoarvezas war e ve. Daouzek vla hepken goude e varo, nao-ugent den, darn lor, darn-all perc'hennet gant an diaoul, darn-ali dall, bouzar ha mut, deut da bedi ar zant en iliz m'oa beziet, o doa kavet ar pare eus o c'hlenvejou.\nAl lorc'h hag an dud yaouank\nAn dud yaouank eo esperans an amzer da zont; d'eze eo ober an amzer-ze gwelloc'h evit an amzer vreman; evit ze, o deus ezom da vezan kalet a benn, lemm a spered, hag evel Jezuz-Krist, mat hag izel a galon : Mitis et humilis corde.\nRa vezint izel a galon, dreisl-oll. An dud yaouank lorc'hus a zo stank, ha n'eus netra ken divalo da welet.\nN'o deus netra, pa vezo lavarel mat, nag en o c'horf, nag en o ene, ha n'o defe ket bet digant Doue. Anez e skoazel pemdeziek, n'hellfent ober netra, nemet droug. Pa c'hoantaont eta en em zevel, war digare m'o deus an dra-man-dra, pe grêt an tôl-man-tôl, e c'hoantaont en em zevel gant danve ha n'eo ket d'eze : laer int ha gaouiad.\nLaer int, rak ar c'hloar war an douar-man a zo holl da Zoue ha da Zoue hepken : Soli Deo, omnis honor et gloria, ha n'eo ket jalet d'hen rei d'eun all.\nGaouiad int, rak anzao reont kaout treo, ha n'o deus netra, ha bezan barrek, ha n'int ket. Doue, ha n'hell gouzanv nemet ar wirione dirak e zaoulagad eu deus kaz ouz an dud yaouank lorc'hus.\nKasaet int ive gant o nesan.\nEun den hag a zo bepred o 'n em veuli, ha ne gav mat nemet ar pez a ra, pe ar pez a zo d'ezan, a deuer buhan da skuizan gantan ha ne zale ket da chom e-unan.\nEun den yaouank hag a 'n em veul a zo o 'n em goll; eun den yaouank hag a ziskouez ec'h anave e dalvoudegez, e chomo e zantelez ouz an drez.\nTud yaouank, ma ho peus c'hoant da vezan mat ha d'ober vad, bezet humbl; ma klasket en em zevel, Doue a bellao diouzoc'h; ma klasket en em izelât. Doue a ziskenno davedoc'h. An dour ne bign ket war ar meneziou; diskenn a ra, avat, d'an draouien; gras Doue ne zav ket war an eneou orgouilhus; redek a ra, avat, war an eneou humbl. An humilite eo hent bras ar c'hloar.


Diwan - Skolajidi en o bleud\nDegemer > Etablissements > Bro diwan gwened > Skolajidi en o bleud\nSkolajidi en o bleud\nUr c’helenner a lavar e soñj\nDa 32 vloaz, Sylvain Deron a zo rener Skolaj Gwened, yaouank ha mennet da vat. Ur skoliad kozh Diwan eo hag aet da gelenner war ar skiantoù ar vuhez hag an douar. Merzet en deus eo ar re yaouank un tamm mat eürusoc’h pa vestroniont meur a yezh.\nPerak eo pouezus kenderc’hel gant ar brezhoneg en eil derez ?\nE fin ar c’hentañ derez eo ar vugale gouest da gomz brezhoneg. Erru en eil derez e c’hellint lakaat e pleustr o anaoudegezhioù hag implij ar brezhoneg en danvezioù a vez kelennet nemet adalek ar skolaj. Uhelaat a raint o live e brezhoneg ivez evit gellout implij ar brezhoneg war ar pemdez ha war o micher en dazont marteze. Ouzhpenn da-se, int emren un tammig muioc’h ha muioc’h en o aes gant ar re all : an darn vrasañ eus ar skolajidi a zo diabarzhidi, krouiñ a reont liammoù kreñv etrezo. Ur spered a-stroll zo ganto ha nebeud kudennoù diforc'hidigezh pe goaperezh hon eus peogwir int doujus etrezo.\nDaoust hag e c’hell an divyezhegezh sikour ar vugale da vezañ muioc’h en o bleud pa gomzont dirak an dud ?\nYa, a dra sur. D’am soñj, estreget an divyezhegezh eo gant un aozadur hollek e teuomp a-benn : pa gomz ar skolidi meur a yezh int muioc’h en o bleud dre vras. Goude pep troiad en diavaez eus ar skol omp trugarekaet gant tud eus an diavaez peogwir e kavont ar skolajidi dedennet gant ar pezh a vez kinniget dezho, doujus ha digor war ar bed.\nPenaos reiñ c’hoant d’ar grennarded komz brezhoneg bemdez ?\nEn em c’houlenn a reomp an dra-se bemdez…. Aesoc’h eo gant ar 6vet hag ar 5vet peogwir emañ ganto c’hoazh ur spered skol ha prest int da gemer perzh e raktresoù ar c’hlas. Diaesoc’h eo war-lerc’h gant ar 4re hag an 3de peogwir e krogont da gaout ur spered a enebiezh dirak an dud gour ha klask a reont en em zizober eus an aotrouniezh. Yezh ar skol hag ar c’hentelioù eo ar brezhoneg evito. Neuze ne vint ket kastizet met klasket vo sevel un endro a zere evit broudañ anezho da implij ar yezh : komz ganto bemdez eus sujedoù-all er maez eus ar c’hentelioù, klinkañ ar skolaj e brezhoneg (skritelloù ha panelloù, …). Lakaet ‘vo anezho d’ober labourioù pleustrek e brezhoneg. Da skouer, ar bloavezh tremenet e oa deuet ar c’haner Krismenn d’ar skolaj evit labourat war ur raktres sonerezh. Efedus-tre e oa bet evit en em rentañ kont e c’heller implijout ivez ar yezh en diavaez eus ar skol ha krouiñ raktresoù a bep seurt.\nGerioù-alc'hwez stag : eil derez skolidi gozh testeni


Nico, e 1974.\nNico (anv gwir : Christa Päffgen) a oa ur ganerez, un top-model hag un aktourez alaman, bet ganet d’ar 16 a viz Here 1938 e Köln, ha marvet d’an 18 a viz Gouere 1988 en Ibiza. Brudet eo dreist-holl evit bezañ kanet war bladenn gentañ The Velvet Underground, The Velvet Underground and Nico (1967).\n2 An top-model\n4 Ar filmoù kentañ gant Andy Warhol\n5 Nico and The Velvet Underground\n7 Ar bloavezhioù 1960\n8 Ar bloavezhioù 1970\n9 Ar bloavezhioù 1980\n10 Nico ha Philippe Garrel\n11 Ar fin\n12 He fladennoù\nAn top-model[kemmañ | kemmañ ar vammenn]\nDont a reas Nico da vezañ brudet evel top-model evit un nebeud kelaouennoù. Pa oa yaouank c’hoazh hag o chom e Pariz e kejas gant al luc’hskeudenner brudet Tobias, a reas Nico anezhi. Neuze e voe skeudennoù Nico e Vogue, Tempo, Vie Nuove, Mascotte Spettacolo, Camera, Elle. Labourat a reas ivez evit Coco Chanel.\nLa Dolce Vita[kemmañ | kemmañ ar vammenn]\nGoude bezañ bet gwelet en un nebeud skeudennoù bruderezh, e tapas Nico ur perzh bihan e-barzh La Tempesta (Alberto Lattuada,1958), hag en ur film all anvet For the First Time (Rudolph Maté) er memes bloavezh.\nE 1959 e c’hoarias e-barzh La Dolce Vita. D’ar mare-se e oa o chom etre Pariz ha New York. Pa zilojas da vat da New York e heulias kentelioù gant ar pal dont da vezañ aktourez. Perzh pennañ ar film Strip-Tease (Jacques Poitrenaud) a voe roet dezhi. Da geñver a film-se ec’h enrollas ur ganaouenn produet gant Serge Gainsbourg, met diembann e chomas ar ganaouenn. D’an 11 a viz Eost 1962 e voe ganet ur mab dezhi, Ari e anv. Alain Delon a oa an tad.\nAr filmoù kentañ gant Andy Warhol[kemmañ | kemmañ ar vammenn]\nE 1964 e kejas Nico gant Brian Jones (Rolling Stones) hag ec’h enrollas he c’hanaouenn gentañ, anvet I'm Not Sayin. E-pad an hañv e kejas gant Bob Dylan hag a skrivas ur ganaouennn anvet I'll Keep It With Mine eviti. Er memes koulz e krogas da labourat evit Andy Warhol ha Paul Morrissey hag e c’hoarias en o filmoù-arnodiñ : Chelsea Girls, The Closet, Sunset, hag Imitation of Christ.\nNico and The Velvet Underground[kemmañ | kemmañ ar vammenn]\nGoude bezañ c’hoariet e filmoù Andy Warhol e kejas gant izili The Velvet Underground hag e kanas war o fladenn gentañ, anvet The Velvet Underground and Nico. Dont a reas er-maez ar bladenn e 1967. Unan eus pennoberennoù ar sonerezh rock eo. Ne ouezer ket perak e kuitaas ar strollad. Darempredoù a viras gant Lou Reed ha John Cale, hag an daou anezho a sikouras anezhi da labourat war he fladennoù goude-se. John Cale a sikouras anezhi dreist-holl, seniñ a reas war he fladennoù hag e produas 4 anezho.\nHec’h-unan[kemmañ | kemmañ ar vammenn]\nPladenn gentañ Nico (Chelsea Girl) a zeuas er-maez e 1967. Ar c’hanaouennoù a voe savet gant Bob Dylan, Tim Hardin, Jackson Browne hag izili The Velvet Underground. Ur bladenn folk eo, heñvel ouzh re Leonard Cohen. Kempennet eo gant kalz binvioù kerdin ha fleütoù. Lavaret e vez ne blijas ket ar c’hempennadur da Nico.\nDont a reas er-maez hec’h eil albom, The Marble Index he zitl, e 1969. An holl donioù hag ar c’homzoù a voe savet ganti. Produet e voe gant John Cale, ha hemañ a lavaras e oa ar bladenn gentañ a oa bet savet e diavaez lezennoù ha frammoù boutin ar rock. Nico a sonas gant an harmoniom war ra bladenn. Ar benveg-se a zeuas da vezañ hec’h arouez, e implijout a reas a-hed he buhez arzourez. Levezon ar sonerezh klasel hag ar c’hanaouennoù hengounel europat a glever war ar bladenn.\nJohn Cale a broduas he div bladenn : Desertshore ha The End. Kempennet en un doare modern-tre eo ar pladennoù, hag ar c’homzoù a zo diwar-benn ar galloud, pe an diforc’h etre dizesper ha c’hoant. Harmoniom a sonas Nico warno. E 1974 ec’h enrollas he fladenn live kentañ (June, 1, 1974), gant Brian Eno, Kevin Ayers ha John Cale. Er memes bloavezh e kanas war bladenn Ayers anvet The Confessions of Dr. Dream and Other Stories. Er bloavezhioù 1970 e reas filmoù, sonadegoù hag e reas war-dro he mab. Tamm-ha-tamm e voe stag ouzh an heroin. Tud zo a lavar e oa drol hec’h emzalc’h abalamour d’an dramm (tost aotek e oa), met koulskoude e oa evel-se a-raok bezañ stag ouzh an dramm, marteze e oa kentoc’h sindrom Asperger a oa kaoz.\nNico a enrollas Drama of Exile e 1981. Disheñvel diouzh hec’h oberennoù all eo : enni e klever ur meskaj rock ha sonioù ar Reter-Nesañ. He fladenn ziwezhañ (Camera Obscura) a enrollas e 1985. Ur bladenn-arnodiñ eo da vat. Warni e kan ar ganaouenn jazz hollvrudet My Funny Valentine. Lod brasañ ar sonadegoù a reas d’ar mare-se a zo bet enrollet hag embannet e CD : Heroine (1982), Behind the Iron Curtain (1986) hag ivez he sonadeg diwezhañ, anvet Fata Morgana, hag enrollet d’ar 6 a viz Even 1988.\nNico ha Philippe Garrel[kemmañ | kemmañ ar vammenn]\nEtre 1970 ha 1979 e c’hoarias Nico e seizh film-arnodiñ bet savet gant Philippe Garrel. Kejañ a rejont e 1969, hag e kanas-hi ar ganaouenn The Falconer evit e film Le Lit de la vierge. Asambles e vevjont, hag e tapas Nico ur perzh bras e oberenn ha buhez Garrel. He gwelout a reer e-barzh La Cicatrice intérieure (1972). Kemer a reas perzh e seveniñ ar film, hag e krouas sonerezh ar film ivez.\nPa oa 50 vloaz e varvas Nico d’an 18 a viz Gouere abalamour d’ur c’holl-gwad empenn, un nebeud eurvezhioù goude bezañ kouezhet diwar he marc’h-houarn e Ibiza. Hervez lod he defe tapet un taol-heol (Le Rock de A à Z, Albin Michel).\n1968 : The Marble Index\n1988 : Fata Morgana\n2002 : Innocent & Vain\n2007 : The Frozen Borderline - 1968-1970 (The Marble Index ha Desertshore gant tonioù chomet diembann)\nAdtapet diwar « https://br.wikipedia.org/w/index.php?title=Nico&oldid=1892031 »\nKemmoù diwezhañ degaset d'ar bajenn-mañ d'an 13 Gen 2021, da 11:46.


Brest — Wikipedia\n139 163 ann. (2015)\n2 811 ann./km²\nBrest (distaget: [ˈbʀest]], a-wechoù: [ˈbʀeːst]) a zo ur gumun eus departamant Penn-ar-Bed e Breizh. Emañ e kornôg pellañ ar vro hag ur porzh hag un diazezlec'h bras eus ar morlu gall eo.\n3.2 Ar Grennamzer hag an Azginivelezh\n3.3 Ar Renad Kozh\n3.5 XIXvet kantved\n3.6 XXvet kantved\n3.7 Darvoudoù pennañ istor Brest\n4.3 Tro Bro-C'hall\n6.1 small>Bezioù ar C'hommonwealth e bered Kerfaotraz\nAnv kozh Brest a oa marteze Urbs Ossismii pe Civitas Occismorum. Koll a reas anezhañ er Vvet kantved pa voe damzistrujet gant an Huned. Kêr-benn meuriad an Ossismii a voe kaset da Castrum Pauli (Kastell-Paol hiziv). Kemer a reas Brest anv unan eus torgennoù ar gêr Bresta super Caprellam ("Brest-war-ar-C'havrig"). Mont a reas an anv-se da Vrest pa adkrogas ar gêr da greskiñ.\nRannet : ouzh 1 en glazur e deir floudilizenn en aour, ouzh 2 en erminig. \nGoude taol-stad tud ar menez, kêr Vrest, jirondin e oa, en em savas a-enep d'ar galloud kreiz. Ur c'hwitadenn e voe, avat, ha d'ar 5 a viz C'hwevrer 1794 e voe kemeret gant Bréard, unan eus "kannaded ar bobl e kefridi", an diviz da sevel ul lez-varn dispac'hel, pevar barner enni (Goarant, kadoriad, Lignières, Palis, Barz), un tamaller, Huges, gant Granjean da erlerc'hier, ur grefier, Dayot, ha daouzek jure. He c'hefridi a oa barn an holl sitoianed tamallet da vezañ graet un dra bennak enep al liberte, ar bobl, gouarnamant ar republik. Staliet e voe al lez-varn d'ar 21 a viz C'hwevrer 1794, ha kerkent e roas Huges urzh d'ar c'huzul-kêr lakaat war blasenn al Liberte, a-benn seizh eur, warc'hoazh, ar c'hilhotin santel, pezh a voe graet. Tri den a voe barnet da vervel diouzhtu, ul letanant a vor, Claude-Robert Rougemont, 36 vloaz, ha daou vartolod, Charles-Marie Le Dall de Kereon, eus Kemper, 19 vloaz, hag Herri-Louis Monteclair, 18 vloaz, ha kaset e voent war eeun d'ar c'hilhotin. Ragmey a voe lakaet da brezidant al lez-varn, Donze-Verteuil da damaller ha Fouquier-Tinville da c'hrefier. D'an 13 a viz Meurzh e voe barnet d'ar marv ha dibennet an aotrou Kozh, person didou Poullaouen, bet serret eno e penn-kentañ ar miz; d'ar 25 a viz Meurzh e c'hoarvezas memes mod gant Jean Drevez, kure e Rekourañs, bet tamallet abalamour d'ur badeziant e Plonger. E dibenn miz Mae e voe barnet 30 melestrour eus departamant Penn-ar-Bed: didamallet e voe pevar anezhe, tri all na voent ket barnet dre m'edont pell eus an departamant, ar 26 melestrour a chome a voe kondaonet d'ar marv ha dibennet diouzhtu war-lerc'h. En holl e voe kondaonet 70 a dud d'ar c'hilhotin.\nUn nijerez alaman Heinkel He 72 (marilhet WNr 1236) a gouezhas e Brest d'an 22 a viz Kerzu 1940; gloazet e voe he levier .\nNijerezioù ar Re Gevredet aet d'ar strad e Brest: d'an 2 a viz Meurzh 1941 e kouezhas un nijerez Wellington Ic marilhet R3279 ha kodet KO-DR eus 115th Squadron ar Royal Air Force (aerlu ar Rouantelezh-Unanet) er mor nepell eus Brest; lazhet e voe e voe he c'hwec'h nijour, kavet e voe ur c'horf hepken, douaret eo e Felton (Bro-Saoz). D'ar 6 a viz Ebrel 1941 e voe taolet un nijerez Beaufort marilhet N1016 ha kodet OA-X eus an 22nd Squadron eus ar Royal Air Force d'an diaz gant ar Flak er mor e-tal Kastell Brest; lazhet e voe he fevar nijour, douaret int e Bered Kerfaotraz e Brest; deuet a oa al laz a-benn eus e daol koulskoude: tizhet e oa bet al lestr-brezel alaman Gneisenau gant un darzherez. D'an 10 a viz Ebrel 1941 e kouezhas un nijerez Wellington IC marilhet R1442 ha kodet HA-D eus ar 218th Squadron ar R.A.F. e donvor Brest; lazhet e voe he seizh nijour, douaret e voe daou anezhe e Bered Kerfaotraz e Brest, ne voe ket kavet ar re all. D'ar 1añ a viz Gouere 1941 e kouezhas un nijerez Wellington marilhet R1343 ha kodet OJ-B eus 149th Squadron ar RAF er porzh kenwerzh e Brest; lazhet e voe he femp nijour, douaret int e Bered Kerfaotraz e Brest; d'ar 26 a viz C'hwevrer 1943 e kouezhas ur c'harr-nij B-24D-5-CO (marilhet 41-23820 ha kodet KY-C) eus aerlu ar Stadoù-Unanet (United States Army Air Forces - 480th Antisubmarine Group / 1st th BS), gant dek den en e vourzh er mor e donvor Brest, ne voent ket adkavet; d'ar 1añ a viz Mae 1943 e kouezhas ur c'harr-nij B-17F-20-VE (marilhet 42-5784 ha kodet GY-?) eus an U.S.A.A.F. e Lenn-vor Brest gant dek milour en e vourzh; ne voe kavet korf ebet; d'an 28 a viz Even 1943 e kouezhas ur B-17 F-70-BO (anvet "Argonaut II", marilhet 42-29817 ha kodet YB-D, 351vet Bomb Group, 508 vet Squadron) eus an United States Army Air Forces er mor e tu Brest gant dek milour en e vourzh; tapet e voe pevar anezhe gant an Alamaned, ne voe ket kavet korfoù ar re arall; er memes devezh e kouezhas ur B-17 F-70-BO (anvet "Thunderbird II", marilhet 42-5724 ha kodet LG-T, 351vet Bomb Group, 508 vet Squadron) eus an USAAF er mor tu Brest gant dek milour en e vourzh; tapet e voe unan anezhe gant an Alamaned, daou a zeuas a-benn da achap, ne voe ket kavet korfoù ar re arall; d'an 18 a viz Du 1943 e kouezhas ur c'harr-nij B-24H (marilhet 42-7640 ha kodet JU-?, 446vet Bomb Group, 707vet Squadron) eus an United States Army Air Forces e "Kerinou" e Brest gant dek milour en e vourzh; tapet e voe c'hwec'h nijour gant an Alamaned, daou all a zeuas a-benn da achap, mervel a reas an daou vilour arall; d'ar 5 a viz Kerzu 1943 e kouezhas ur c'harr-nij B-17 G-70-BO (anvet "Bucket Of Bolts", marilhet 42-37747 ha kodet XM-A, 94vet Bomb Group, 332vet Squadron) eus an USAAF;er mor er gwalarn da Vrest gant dek milour en e vourzh; ne voe kavet korf ebet; d'an 9 a viz Eost 1944 e kouezhas ur c'harr-nij B-26-C45 (marilhet 42-107636 ha kodet Y5-H, 344vet Bombing Group, 495vet Bombing Squadron) eus an USAAF war vord Porzh Brest gant c'hwec'h nijour en e vourzh; lazhet e voent holl, douaret int er Zachary Taylor National Cemetery e Louisville (SUA) .\n410-420 emsavadeg Arvorig a-enep Roma\n452 damzistrujet eo kêr gant goprsoudarded hunat\n1945 Krouidigezh Brest Vras dre stagidigezh Lambezelleg , Kerbêr-Kilbignon ha Sant-Mark\nE distro-skol 2017 e oa enskrivet 649 skoliad er skolioù Diwan hag er c'hlasoù divyezhek publik (4,7% eus skolidi ar gumun evit a sell ouzh ar c'hentañ derez).\nsmall>Bezioù ar C'hommonwealth e bered Kerfaotraz[kemmañ | kemmañ ar vammenn]\nBrest hag he rannvro\nKalz brasoc'h eo teuas Brest da vezañ e 1945 pa voe staget teir c'humun all outi : Lambezelleg , Kerbêr-Kilbignon ha Sant Mark.\nDenver (Stadoù-Unanet, Colorado), abaoe1956\nPlymouth (Bro-Saoz, Devon), abaoe 1963\nKiel, (Alamagn, Schleswig-Holstein) abaoe 1964\nBgayet (Kabilia), abaoe 1995\nAdtapet diwar « https://br.bywiki.com/w/index.php?title=Brest&oldid=1793072 »\nKemmoù diwezhañ degaset d'ar bajenn-mañ d'an 3 Mae 2018, da 08:52.


Gorgoned - Wikipedia\nAr Gorgoned (henc'hresianeg Γοργών pe Γοργώ/Gorgố(n) en unander, ha Γοργόνες Gorgónes pe Γοργοῖ / Gorgoĩ el liester), zo euzhviled gwregel spouronus eus mojennoù Hellaz kozh. Cheñch a ra o deskrivadur hervez ar skrivagnerien en Henamzer, met peurliesañ e reer anv eus teir c'hoar a oa naeron bev war o fenn e lec'h blev, hag un dremm euzhus a lakae an neb a selle oute da dreiñ e maen. Abalamour d'ho sell mojennel e veze alies treset pe livet gorgoned war ar savadurioù da wareziñ anezhe hag o annezidi.\nMedousa, livet gant Caravaggio.\n2 ar Gorgoneion\n4 Implij an anv\nNe ra Homeros anv nemet eus ur C'horgon. En Odysseia (XI, 633), eo un euzhvil eus an Ifernioù e oa ar Gorgố.\nHervez Hesiodos (Theogonia, v. 274), e oant teir merc'h da Forkys ha Keto : Stheno, Euryale, ha Medousa an hini vrudetañ, na oa ket divarvel evel he div c'hoar, ha n'anavezent nag ar marv nag ar gozhni. Lazhet e oa Medousa-se gant Perseüs.\nHervez Hyginus e oa ganet Gorgon diwar ar Ramz Tyfon hag Ec'hidna, ha genel a reas Medousa hag he c'hoarezed goude.\nEdont o chom en tu all d'ar mor er c'hornôg hervez lod, hag hervez skrivagnerien all, e Lybia. Diwezhatoc'h, ne venege Euripides ken ur C'horgon, un euzhvil bet ganet gant Gaia (an Douar) da sikour e vibien ar ramzed en o emgann a-enep an doueed, hag a oa lazhet gant Athena.\nTaolennet e veze ar Gorgoned evel merc'hed yaouank, alies gant eskell ha dent hir, ha naeron bev e-lec'h blev. Hervez Ovidius (Metamorfozoù), ne oa an hevelep blev nemet gant Medousa. Poz dezhañ, Poseidon, dedennet gant liv alaouret blev ar c'horgon-se, en doa c'hoariet ar bouteg ganti e templ Athena hag homañ he doa roet an neuz-se d'ar plac'h abalamour d'he c'hastizañ rak an taol disakr. A-wezhioù o doa ar Gorgoned eskell aour, krabanoù kouevr ha skilfoù evel ar moc'h-gouez. Aesc'hulos a skrive n'o doa ken ul lagad hag un dent evito o-zeir, evel ar c'hoarezed Graied. O selloù a droe ar re a wele o dremm e maen gant an divalav hag ar spouronus ma oant.\nPerseüs a implijas diabarzh e skoed evel melezour kuit da vezañ troet e maen gant daoulagad Medousa, hag armet gant ur c'hleze profet gant Hermes, a droc'has penn an euzhvil. Eus ar gwad a strinkas eus he gouzoug e tiflukas C'hrysaor ha Pegasos, engehentet o-daou gant Poseidon. Perseüs a brofas penn ar C'horgon (ar "Gorgoneion" (Γοργόνειον}} Gorgóneion) da Athena. Kinklañ a reas he skoed, an aigis, gantañ ha mirout a reas e c'halloud spontus.\nHervez stummoù zo eus ar vojenn, gwad tennet diouzh koztez dehoù ur c'horgon a c'halle lakaat unan da sevel a varv da vev, e-skoaz an hini tennet diouzh he c'hostez kleiz a oa un ampoezon marvus ha prim ken-ken. Lavaret e vez ivez e resevas Herakles ur guchenn eus blev Medousa (dezhi ar memes perzhioù hag he fenn) digant Athena ha ma roas anezhi da Sterope, merc'h ar roue Kefeüs, da wareziñ Tegea a-enep an argadegoù.\nSkeudenn penn Medousa (benet pe garanet e maen, pe treset, alies gant naeron ouzh he fenn ha tennet an teod ganti e-kreiz he dent) a veze lakaet alies a-us d'an dorojoù, war ar murioù, ar pezhioù moneiz, ar skoedoù, an hobregonoù, hag ar mein-bez da bellaat an droukchañs hag an drouksperedoù pe da spontañ an enebourien.\nSkrivet gant Martialis:\nNon hic Centauros, non Gorgonas Harpiyasque\ninvenies : hominem nostra pagina sapit. ( X, 4)\n« Em oberenn Tud-varc'h, Gorgonezed, Harpiezed ne gavi:\nC'hwezh an den em fajenn hepken a glevi. »\nImplij an anvAozañ\nImplijet e veze an anv « Gorgoned » a-wezhioù da ober anv eus brezelourezed Lybia, a-wezhioù diwar-benn euzhviled mojenn a droe an dud e maen. Plinius an Henañ a zeskrive anezhe evel goueziadezed goloet a vlev ha pep a greouichenn spulfet oute, ar pezh en dije lakaet mojenn ar pennad naeron da ziwan hervezañ.\nBibliotheke Appolodoros (II, 4, 1-5 ; II, 7, 3 ; III, 10, 3).\nTheogonia Hesiodos (v. 294).\nAn Ilias (v. 741), ar barzh Homeros (XI, 633).\nMetamorfozoù ar barzh Ovidius (IV, 653 - V, 241).\n↑ Bibliotheke, II, 4, 2-3\nAdtapet diwar « https://br.wikipedia.org/w/index.php?title=Gorgoned&oldid=1915514 »\nKemm diwezhañ d'an 12 Du 2021 da 07:06\nKemmoù diwezhañ degaset d'ar bajenn-mañ d'an 12 Du 2021, da 07:06.


Pajenn:Marigo - Buez ar Saent.djvu/415 - Wikimammenn\nPajenn:Marigo - Buez ar Saent.djvu/415\nvictor, ha digantàn hepquen e tleit e goulen. Astâs a voe quer soueset gant an discours-se, na vouie petra lavaret ; mæs ministret an idolou a reas quement varnezàn, ma ordrenas scourgea ar Sant. An urz a voe executet gant quement a grueldet, ma varvas e creiz an tourmant-ze. An Tirant a roas goudese urz da zibenna Sant Protes, dre m’er guele quer couraichus ha quer ferm er Feiz evel e vreur.\nUn Tad hac ur vam vertuzus o deus peurvuya bugale vad ha devot. An tieguezou a ve souden composet a sænt hac a santeset, ma ve bepret ar pennou anezo exemplou a Santelez. Tad ha mam Gerves ha Protes a so daou Sant ha daou Verzer : o daou vab a so sant ha daou verzer-all. Dibaut gueich e vanq ar vugale da heulia an exempl a velont dirazo ha da regli o buez diouz ar scol a vez graet dezo. Na vezomp quet souezet mar guelomp hirio bugale quen indevot ha quen divergont ; na vezomp quet estonet mar deus quement a vugale pere a so ur sujet a chagrin hac a zispligeadur d’ho c’herent. Pe seurt exempl o deus-ii guelet hac a velont-ii bemdez dirag o daoulagat ? Un tad neubeut devot pe marteze direglet, hac ur vam pehini ne de quet guelloc’h cristenes, hac int-ii a so exemplou ha squêriou caër ? Pegue-\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/415&oldid=134538 »


Diforc'hioù etre adstummoù "Armerzh" - Wikipedia\nDiforc'hioù etre adstummoù "Armerzh"\nStumm eus an 12 Gwe 2004 da 14:20\n16 okted ouzhpennet , 17 vloaz zo\nStumm eus an 12 Gwe 2004 da 14:18 (kemmañ)\nStumm eus an 12 Gwe 2004 da 14:20 (kemmañ) (dizober)\nAn '''armerzh''' zo ur skiant sosial dezhi ar pal da studiañ penaos implij ar gevredigezh he feadra rouez a-benn produiñ, a-ziwar ezhommoù ha c'hoantoù pep hini ha deus an doare ma vez addalc'het ar rezultajoù ar produiñ-mañ d'an dud.\nDre o studiennoù e klask an armerzhourien analizañ e peseurt mod e vez produet peadra kevredigezh Mab-Den ha penaos e vez addalc'het d'an dud tout. Klask a raint propozañ displegadennoù evit-fed n'eo ket en he reizh ar [[kevredigezh|gevredigezh]], hag ar fed ma c'hellfe-hi mont war wellaat. Tu zo dezhe sevel studiadennoù a-benn istimañ dilerc'hioù ul lezenn pe ur mennad lezenn. Rezultajoù ar studiadennoù-mañ (hag a c'hell bezañ lavar-dislavar deus ur stumm d'eben) a vez implijet a-wechoù gant ar gouarnamañchoù evit reoliata an armerzh.\nAn armerzh, hag an doare ma vez renet gant ar gouarnamañchoù, a zo liammet gant [[filozofiezh|filozofiezhoù]] [[politikereh|politikel]]. Da skwer eo bet savet an Unaniezh European en sell d'ober evit ar c'henober etre ar Stadoù european a-benn ma ve dibosupl d'ar broioù brezeliañ. Evit an dud eo bet savet ive, dreist pep tra evit fed penaos e vez ingalet ar pinvidigezhioù e-barzh ar gevredigezh.\nAdtapet diwar « https://br.wikipedia.org/wiki/Dibar:MobileDiff/401 »


Pajenn:Marigo - Buez ar Saent.djvu/213 - Wikimammenn\nPajenn:Marigo - Buez ar Saent.djvu/213\ntàn ar c’hraç diveza-ze evit fin hor buez : prononçomp alies, hac ispicial var hor maro, an tri Hano caër a Jesus, Mary ha Joseph.\nAn uguentvet devez a viz Meurs.\nSANT ZACHARII, PAP.\nAnastas, pehini en deus scrivet Buez Sant Zacharii, a ra deomp santimanchou bras hac huel eus a santelez ar Pap-mâ. Ar Pap Zacharii, emezan, a oa an humpla hac an douça den eus ar bed ; rust ez-oa evintâ e-unan, mæs indulgeant ha damantus e quêcer ar re-all. Un inclination gaêr en devoa da renta servich d’an oll ; e garantez a oa dreist musul ; quen truezus e oa, ma vise lavaret n’en devoa ur galon nemet evit santout miseriou e nessa. Beza en devoa ur furnez dreist ar gommun. Dre ur veuleudi quer caër eo e coumanç an Autor-se an Histor eus a vuez ar Sant-mâ.\nZacharii, guinidic eus ar Greeç, o veza deut en Italy, a yoa quen istimet ha quen admiret e Rom, abalamour d’e squiant ha d’e vertuz dreist-ordinal, ma voe choaset evit gouarn an ilis, goude maro ar Pap Gregor trede.\nEvel an Italy a oa affliget ha troublet gant ar bobl a Lombardii, ar Pap santel-mâ a labouras cals evit digaç ar peoc’h. Coumanç a reas dre apæsi ar goler a Zoue, dre ar binigen ha dre an Oræsoun ; mont a eureu e-unan da gaout Roue al Lombardet ; coms a reas ountâ en ur fæçoun quen admirabl ma en angageas da aichui ar bresel. Ar prinç-se, ravisset o velet an douçder hac ar santelez eus ar Pap, quen en e gomsou, quen en e oll gomportamant, a accordas dezàn quement a c’houlennas, hac a reas un accord a beoc’h quen avantaichus d’an ilis evel ma aller desirout.\nQuentre m’en devoa ar Sant proculet ar poec’h\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/213&oldid=134317 »


Gwinieg ar Muskadig - Wikipedia\nGwinieg ar Muskadig\nGwinieg ar Muskadig zo un hollad gwiniegi en em led e su Breizh (Bro-Naoned pe departamant al Liger-Atlantel) hag e Maine-et-Loire ha Vande ma produer gwinoù gwenn sec'h. Renket eo dindan un AOC (anvadur kontrollet an orin) abaoe 1937 (kemmedurioù diwezhañ ar renkadur dre an disentez embannet d'an 19 a viz Gwengolo 2001). Ur gorread 8 300 hektar zo dindan winiegi ar Muskadig (e 2016).\nGwinieg ar Muskadig, e Ruvelieg\nAr gwini, a ro gwin gwenn hepken, zo dezho meur a anv : muskadig (anv lec'hel), meulon brezhon, meulon Bourgogn pe meulon musket. Dont a ra an anv "muskadig" eus frond ar musk a zo dezhañ. Darn eus ar gwiniegi a vez roet dezho an AOC muskadig diwar e vamm p'o deus tremenet ar gwinoù-se ar goañv en o fustoù pe o bodoù hepken ha bezañ c'hoazh war o mamm pa oant bet lakaet e boutailhoù pe etre ar 1añ a viz Meurzh hag an 30 a viz Mezheven pe etre ar 15 a viz Here hag an 30 a viz Du.\nMeur a anvadur kontrollet zo e gwinieg ar Muskadig :\nMuskadig Torgennoù-al-Liger, termenet e c'horread gant an disentez embannet d'ar 14 a viz Du 1936, war 500 hektar e 24 kumun. Ur gwin temzet, nervus ha prest evit azviñ er boutailhoù.\nMuskadig Riblennoù-Lenn-Grandlieu, 29 Kerzu 1994. Un dibarelezh a zo dezhañ diwar ar mikrohinad degaset gant al Lenn Veur. Asantet eo implijout an anvadur evit ur gorread 600 hektar e 19 kumun, 2 anezho e Vande.\nMuskadig Sèvre-ha-Maine (Sevr ha MEwan), termenet e c'horread gant an disentez embannet d'an 9 a viz Here 1995, war 10 000 hektar e 23 c'humun. Diwar hemañ e teu 80% eus ar produadur.\nAdtapet diwar « https://br.wikipedia.org/w/index.php?title=Gwinieg_ar_Muskadig&oldid=1786690 »\nDernière modification le 9 Meu 2018, à 21:53\nKemmoù diwezhañ degaset d'ar bajenn-mañ d'an 9 Meu 2018, da 21:53.


Kentañ Levr an Danevelloù - Wikipedia\nKentañ Levr an Danevelloù\nKentañ Levr an Danevelloù zo ul levr eus an Testamant Kozh. En Tanac'h ez eo kentañ lodenn Levr an Danevelloù. Ennañ e kaver nav fennad warn-ugent. Dek anezho a bled gant un tennad-amzer a ya eus Adam betek marv Shaoul ha naontek gant ren ar roue David.\nAr pennadoù kentañ ne reont evit gwir nemet reiñ anvioù, lignezoù, kerentiezhoù, da lavarout eo an holl remziadoù o deus, a-hed ar c'hantvedoù, prientet, hervez an oberour, donedigezh David. Eñ, dilennad Doue, eo haroz lodenn gentañ an Danevelloù. Prederiet eo David da gentañ gant e gefridi e-keñver Doue : diazezañ ur gumuniezh, Israel, ur gêr-benn, Jeruzalem, ha sevel un ti evit azeuliñ Doue (daoust ma ne vo ket tizhet ar pal diwezhañ-se gantañ).\n↑ (br) Troidigezh An Tour-tan, Levrenn 4, p 370\nAdtapet diwar « https://br.wikipedia.org/w/index.php?title=Kentañ_Levr_an_Danevelloù&oldid=1978301 »


Karantez ha frankiz eo kalonenn ar peder barzhoneg kinniget e niverenn dibenn ar bloaz: Digarantez, P. Tabuteau – Va nevedennig, Y-B. Piriou – Invictus, Y. Guillamot ha Digor-frank, P. an Intañv.\nPeder danevell a zeu da heul, div lec’hiet e Bro-Gwened : Ar beg avel gant D. Allain hag Ho pezit keuz, ma mab ! gant Iwan ar Fur. Fent a live disheñvel mat, hini ponnerik hag hini skrijus. Noz du eo spered pemdeziek Iwan Dreinog, o ruzañ e dreid skuizh. Laouenoc’h ar c’havadennoù graet e liorzh Erell gant Killian, sot gant an amprevaned Nebaon, n’eo nemet ur megachile a gont Yann Gerven.\nEr rummad Skrivagnerien eo Skrivañ evit ar blijadur a ra Y. F. Dupuy. Hiziz ez eus gantañ war ar stern ur pezh-c’hoari, ar skrivañ hag al leurenniñ.\nE rann an troidigezhioù e vever un devezh souezhus, chaseourien gant o chas, ha loened gouez war api o kaout gwarez a-drugarez da nerzh hud ur poz bennak, sed Koroll ar speuñierien gant S. Gourvil lakaet e brezhoneg gant Divi gKervella. Yann Talbot a ginnig un danevell gant L. O’Flaherty, karget a garantez hag a zouster Mamm ha mab.\nAn dilennadegoù a zo un digarez da skrivañ garv, lemm ha taer alies. Erwan Hupel a zegas skouer Jorj ar Bail Lemm evel un teod lemm na oa ket eus hor c’hantved. En ur bed all e splujer gant Y-E. ar Mogn, hini Nevezadennoù bed ar pellgehenterezhioù hag emdroadur ar boazioù. Ha n’eo ket echu !\nAdkavet 'vez A-dreuz lenn ha Petra nevez ? gant un druilhad levrioù bet lennet ha dielfennet gant skipailh ar gelaouenn. Pemzek pajennad a Notennoù a gloz an niverenn liesseurt-mañ.


E pad pell e voe kredet e oa eñ an aneval brasañ en defe bevet war an Douar. N'eus ket pell 'zo avat ez eus bet dizoloet e c'helle un nebeud titanosauridae (an Argentinosaurus da skouer) bezañ pounneroc'h eget ar brakiosaor. War a seblant e oa un ezel all eus kerentiad ar vrakiosaoridae, Sauroposeidon, brasoc'h eget ar brakiosaor ivez. Ouzhpenn-se e vije, hervez klaskourien'zo, ar fosil gwellañ miret eus brakiosaor e gwirionez fosil ur Giraffatitan.\nAdtapet diwar « https://br.wikipedia.org/w/index.php?title=Brakiosaor&oldid=1984616 »


Bertha, merc'h Konan III - Wikipedia\nBertha, merc'h Konan III\nBerta Breizh, pe Bertha Kerne (1114 - 1156), a oa merc'h d'an dug Konan III.\nGanet e oa war-dro 1114. He mamm, Mathilde Bro-Saoz (anavezet ivez evel Maud FitzRoy), a oa merc'h bastardez da Herri Iañ, roue Bro-Saoz.\nDimeziñ a reas Berta en 1138 da Alan Pentevr, kont Pentevr, a voe graet kont Richmond e Bro-Saoz gant ar roue Steven Bro-Saoz pa voe diroueet Matilda Bro-Saoz, lezc'hoar da vamm Berta. Mennad an eured e oa unvaniñ Breizh hag he liammañ ouzh roue nevez Bro-Saoz goude Brezel diabarzh Bro-Saoz (1135-1154).\nPa varvas he fried Alan e Bro-Saoz e 1146 e tistroas Berta da Vreizh gant he mab Konan. Addimeziñ a eure da Eudon II, beskont Porhoët. E 1148 e varvas he zad, an dug Konan III, ha dishêriñ a reas e vab bastard Hoel. Anavezout a reas e vab-bihan Konan evel pennhêr, hag e vab-kaer Eudon evel kulator. Berta a oa dugez. Hoel a nac'has plegañ ha bec'h a voe.\nDugez Breizh suo jure e voe adal 1148 betek he marv e 1156. He mab an hini a voe Konan IV, dug Breizh war-lerc'h e dad-kozh, rouzet ar bloneg gantañ d'e eontr Hoel III.\nMervel a reas Berta e 1156. Brezel a savas etre he mab Konan hag Eudon, aet a-du gant Hoel, prest da gemer ar gurunenn. E dibenn 1156 avat e teuas Konan a-benn da lakaat e dad-kaer a-du gantañ.\nAdtapet diwar « https://br.wikipedia.org/w/index.php?title=Bertha,_merc%27h_Konan_III&oldid=1824823 »


Pajenn:Perrot - Bue ar Zent.djvu/368 - Wikimammenn\nPajenn:Perrot - Bue ar Zent.djvu/368\nMe ne welan war an ôter nemet bara, deliennou bara gwenn-kann, bara grêt gant greun hag hon deus gwelet hadan en hon douarou, dornan en hon leuriou, malan en hon milinou. Ar bara-ze eo Doue, marteze ? Nan, ar bara-ze n’eo ket Doue eo ; ar baganed a rê o doue eus eun tamm koat, eus eun tamm men, eus eun tamm pri ; mes ni ne reomp ket hon Doue eus eun tamm bara. Nan, ar bara-ze n’eo ket Doue eo, mes en plas ar bara-ze eman Doue.\nAn danve bara a ya kuit. Ar pez a ra ar bara, en gwirione, n’eo ket ar vent eo ; pe e vezo bras pe bihan ar bara, e vezo bara koulskoude. Ar pez a ra ar bara, en gwirione, n’eo ket ar vlaz eo ; pe e vezo dous pe drenk ar bara, e vezo bara memes tra. Ar pez a ra ar bara, en gwirione, n’eo ket al liou eo ; pe e vezo gwenn pe du, ar bara a vezo bara ’velkent. Nag ar vent, nag ar vlaz, nag al liou ne reont ar bara, an danve eo a ra anezan, da lavaret eo, ar pez n’hall, en doare ebet, kouezan dindan skianchou an den. Ar vent, ar vlaz, al liou a ra doareou ar bara, ne reont ket ar bara, en gwirione ; ne reont nemet kuzan an danve. Ha ni, kristenien, a lavar n’eus mui a vara dindan doareou ar bara war an ôter ; roët en deus plas da gorf ar C’hrist, dre ar c’homzou a lavar ar beleg da vare ar gorreou.\nTriouec’hvet devez a viz Mae\nAn treo a roomp da anaout en bue ar zant-man a dremenas en Bro-C’hall ar zav-heol, prest goude ma oa bet embannet urziou an impalaer Dioklesian eneb ar gristenien.\nEur c’hristen, Viktor e hano, a oe stlejet dirak gouarner Ancyr, ha klask a rejod ober d’ezan nac’h e fe. Theodot, eur mignon d’ezan, a c’hallas en em zilan en e brizon hag a gennerzas anezan. Viktor a c’houzanvas gwaskadennou kentan ar verzerenti, mes arôk ar fin, e galon a deuas da vankout d’ezan ; goulenn a reas ober eun diskuiz. Kaset e oe d’ar prizon, hag eno ne zaleas ket da dremen. Diês eo gouzout p’eman kurunen ar verzerenti war e dâl pe n’eman ket.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/368&oldid=140631 »


Buhez ar Sent/1912/Amede - Wikimammenn\nBuhez ar Sent/1912/Amede\n◄ Eustas Amede Nikolas de Flüe ►\nE c’her oa e tleer serviji Doue da gentan, ha lakat ar relijion da vleunian en pep lec’h.\nNe oa ket evit gouzanv nag al leou-douet nag ar c’homzou goloet ; hag an hini a vije en e zervij hag en dije lavaret eur ger fall bennak evelse, goude ma vije holl brinsed an douar oc’h ober evitan, n’en devoa mui eun heur da chom en e di.\nE garante evit ar beorien a oa ive dreist-muzul : « Ma ne garfen ket ar beorien, e lavare a-wechou, e kredan ne garfen ket an Otrou Doue. »\nDre gement lec’h mac’h ee, e c’houlenne kelou eus ar beorien, eus an dud klanv, eus an intanvezed hag eus an emzivaded, hag e rê kement a oa en e c’halloud evit o harpan en o ezommou.\nDiou wech bemde e roë an aluzen d’eur bern a ’n em gave en kichen dor e balez.\nRei a rê ive gant largente d’an ilizou ; lakat a reas dresan meur a hini ; paean a reas dle meur a hini-all ; rei a reas dilhad-oferennan, eus ar re gaeran, da iliz Sant-Euseb, en Verseil.\nMont a reas da bardonan da Rom, war beziou an ebestel Per ha Pol ; en kement iliz mac’h eas enni, e roas eur prof bennak.\nDa seiz vla ha tregont, e kouezas gwall-glanv. Anaout a reas e oa war e dremenvan, hag e reas gervel ôtrone vrasan e lez : « Gourc’hemenn a ran d’ac’h ar beorien, roët d’eze gant largente, hag an Otrou Doue ho pinnigo. Barnet ive gant lealded, heb ober gwelloc’h da heman pe da hen-hont ; laket ar relijion da vleunian ha Doue da vezan karet. »\nMervel a reas o pokat da groaz Hon Zalver, d’an 31 a viz meurz 1472, da genver al Lun-Fask.\nEleiz a vurzudou en em gavet war e ve a ziskouezas d’an dud ar c’halloud an evoa dirak Doue. Innosant XI a hanvas anezan eürus.\nN’eo ket awalc’h ober aluzen ; red eo bezan goest d’ober, gouzout ober, ha da biou ober.\nArôk rei, red eo bezan dic’hle ; an neb a laer e nesan a dalv nebeut a dra, dirak Doue, ar pez a lak en daouarn ar beorien.\nRed eo gouzout rei ; an doare da rei a dalv muioc’h eget ar pez a roër.\nRed eo gouzout da biou rei. Hon Zalver Jezuz-Krist a lavar e tle an dorn kle ankouât ar pez a ro an dorn deo. Gwir eo ; mes ma tle an hini a ra eur vad d’eun all hen ankouât, gant aon na deufe da dennan lorc’h eus e vadoberou, ne dle ket rei, hep gwelet da biou e ro, na petra ro, gant aon d’ober muioc’h a zroug evit a vad.\nRei labour d’ar paour barrek da labourât a zo gouzout ober aluzen ; rei douar, loened, arc’hant, en prest, da dudigou kez en eun tiegez, d’o zikour d’en em zevel, a zo gouzout ober aluzen.\nRei da baean skol gristen d’eur c’hrouadur ezommek a zo gouzout ober aluzen ; rei da baean skol d’eun den yaouank da zeski e vicher a zo gouzout ober aluzen ; rei argourou da dud yaouank evit ma c’hellfont dimezi a zo gouzout ober aluzen. Rei da fals-peorien a deu da doull ho tor, a ouzoc’h ervat n’o deus ezom ebet da astenn an dorn a zo ober gaou ouz ar gwir beorien ; rei da beorien, hag a anavezet evit bezan lonkerien touet, ouspen ar pez a zo red evit o bevanz hag o gwiskamant, a zo rei tro da wall-zispign madou an Otrou Doue : n’eus urz ebet d’ober an dra-ze.\nAdtapet diwar « https://br.wikisource.org/w/index.php?title=Buhez_ar_Sent/1912/Amede&oldid=36483 »\nKemmoù diwezhañ degaset d'ar bajenn-mañ d'an 16 Mez 2012, da 16:38.


Pajenn:Morvan - Kenteliou hag istoriou a skuer vad evit ar Vretoned, 1889.djvu/330 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/330\n— Aoun am eus, tad Yvon, na rafac’h ive evel calz a re goz a zo dalc’h mad o fougeal an amzer dremenet, hag a gaf abeg e kement a velont brema, ha dreist oll er re iaouank.\n— N’em eus c’hoant ebet da fougeal an amzer goz divar goust an amzer brema. Gouscoude e ve red beza dall ma na velfet ket ez euz hirio dizurziou ha ne glevet hano ebet anezho guech all. Ha ne ket guir ez eus teir guech muioc’h a davarniou hirio evit a ioa brema ez euz antercant vloas ? Dek guech muioc’h zoken a elfen da lavaret ha ne lavarfen ket re. Peleac’h o pije cavet neuze eur plac’h iaouank divez avoalc’h evit mont d’an davarn etouez bandennadou goazed ? E peleac’h o pije cavet zoken eur plac’h iaouang hag e divije credet mont en hent he unan scoaz oc’h scoas gant eun den iaouank ? Ruzia e devije great bete guenn he daoulagad ma vije lavaret hano euz a eun dra evelse dezhi, ha gouscoude hirio e veler an dra-ze hag en deiz hag en noz. Mar guelet eta eun dizurs bennag en amzer goz, hag e velet, setu aze da viana unan ha ne velet ket.\nHirio evit guir, ez eus muioc’h a zescadurez, a leverer, hag etouez ar voazed hag etouez ar merc’hed. Ne lavaran ket nan ; hogen neuze ive e tlie ha goazed ha merc’hed anaout guelloc’h ar mad hag hen ober. Rak mar deo evit ober muioc’h a zroug eo ez eont var araok, mar deo evit beza goassoc’h eo o deus muioc’h a sclerijen, me lavar deoc’h e vije bet guelloc’h dezho e vije bet guelet ho diouscouarn oc’h asten, hag e vijent deut da veza henvel oc’h eul loenik koant am eus me du-ma, n’eus drougiez ebet enha, nemet pa ve c’hoant avechou d’he gas var araog, ec’h hij he benn hag e caf guelloc’h dont adren. Ha setu avoalc’h evit hirio var gementse ; ema ar c’huilet o voudal ha mall eo\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/330&oldid=162495 »\nKemmoù diwezhañ degaset d'ar bajenn-mañ d'an 18 Mae 2020, da 10:40.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Katherine Zappone) (KildareStreet.com)\nResults 1-20 of 833,735 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Katherine Zappone)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Katherine Zappone)


Beskontelezh ar Roc’haned lakaet da zugelezh |\nBeskontelezh ar Roc’haned lakaet da zugelezh\nHañvalout a ra ar 16vet kantved bout un astenn d’ar c’hantved a-raok. E 1518 eo degemeret e Pondi ar roue Fransez 1añ ha Glaoda, rouanez Bro-C’hall. E 1534 ez eus savet enni un iliz-parrez nevez get un tour.\nE 1562 avat e krog ar brezelioù relijion. E Pondi ec’h eus bet diazezet un iliz adreizhet get Herri 1añ Roc’han e 1561, hag emgannoù zo etre Katoliked hag Hugunoded evit tapout kêr. D’an 3 a viz an Azvent e kouezh kêr etre krabanoù ar C’hevre hag e gevrididi spagnol.\nChom a ray etre o c’hrabanoù betek Skrid-embann Naoned, e 1598, a lez 150 lec’h repuiñ get ar Brotestanted, en o mesk c’hwezek plas da zimeziñ evel Kastell Pondi. Neuze eo roet kêr en-dro d’ar Roc’haned.\nE-doug ar 17vet kantved ez eus roet lañs en-dro da Bondi. E 1603 eo lakaet ar veskontelezh da zugelezh-pariezh get Herri IV. Adal bremañ em astenn aotrouniezh ar pennlec’h betek kastellaniezhioù Kez, an Drinded pe Loudieg.\nFoarioù Noal (Noal, ar Gelenneg, ar Brolad) zo kaset di. Koc’hu ar greun zo savet àr blasenn an Iliz. Ar venec’h Rekolezed, deuet àr-lerc’h ar Frañsezidi, a sav ur gouent nevez. An Ursulinezed a zigor un ensavadur evit kelenn ha desevel merc’hed yaouank.\nFreuz ha reuz zo bet a-hed ar c’hantved ivez : emsavadeg ar paper timbr e 1675 ; torradur Skrid-embann Naoned e 1685 ; pore red-kof e 1696. Met, en diwezh, Pondi zo daet da greñvaat he renk evel pennlec’h e-kreiz an dugelezh.


Geot ! peotramant Yeot, a zo un anv anavet-mat e brezhoneg, unan ag ar gerioù diazez a vez da zeskiñ. Tout an dud a oar a-walc’h petra eo ar geot, pe kentoc’h, krediñ a raomp e ouiomp petra eo. Pa vez goulennet get ar vugale, pe get an dud vras ivez, tresiñ geot, e vez graet dalc’hmat ar memes tra : lavnennoù, tolpet a dorkadoù, èl pennadoù blev digribet un tammig. Ker brudet eo an anv-se ma ankouaer lies eh eus un unander : ur c’heotenn. Ya, moaien a zo gwelet ur c’heotenn en hec’h-unan. Un dra arall a vez ankouaet lies ivez : estroc’h evit ur sort geot a zo, ur bochad spesadoù a zo er vro hag er bed.\nLies e vez soñjet er geot èl ma vênt pa vênt touzet berr, debret get loened, peotramant krennet get an douzerez. Ha neoazh, pa vênt laosket da greskiñ, e ta bleuñv enne, e stumm pennoù hag a vez lâret tolc’hiad, un dolc’hienn, peotramant c’hoazh tuezad, un duezenn. Ha pep spesad a ra bleuñv doc’h e vod, get e bersonelezh mar karit, lod a vez en o sav sonn, lod arall o devez pennoù soublet, lod a vez tev o fennoù, ha lod arall c’hoazh a vez skañv-meurbet o re. Ar werzherion boketoù a implij lies linennoù soutil ha liessort ar geotennoù evit kempouez liv flamm ar boketoù arall.\nPa dostaer doc’h ur c’heotenn d’ar c’houlz ma vez e bleuñv – ma n’oc’h ket tener doc’h ar pollen atav – e c’hellit bout bamet dirak braventez ar re-se. Ma sellit doc’h ur vleuñvenn en hec’h unan e c’hellit gwelit ar goafioù (an etamin mar karit) é vrañsigellat get an avel, skañv-bras. Hag e gwirionez n’eo ket ur souezh pandeogwir e vez kaset o bleud-bleuñv, o follen, get an avel. En o c’hichen e c’hellit gwelet an daredoù, stummoù pluñvek dezhe, soutil abominapl. Warne e kouezh ar gran bleud-bleuñv e-raok frouezhusaat an uiell a zay da vout an hadenn goude.\nTreset e vez atav ar geot er memes mod, mes ma vez goulennet tresiñ gwinizh ur sort e vez soñjet tresiñ ar pennoù. Ha neoazh emañ ar gwinizh geot èl ar re arall, mes geot hag a zo bet choazet tamm ha tamm ar re o deveze ar muiañ a frouezh, a gran. Brudet eo familh ar geot – ar poaceae èl ma vez lâret bremañ, e-lec’h graminaceae èl gwezharall – abalamour d’an edoù dreist pep tra. Riz, segal, heiz, maïz… ha gwinizh neuze, mes pas gwinizh-du, ar re-se n’int ket edoù. Pa gonter ouzhpenn tout ar sortoù geot a ya da vouetat ar loened e c’hellit soñjal e pouez ekonomikel ar familh-se !\nE miz Mae hag e miz Mezheven emañ ar familh-se é tispak tout he braventez àr ar maezoù. D’an termen-mañ e vez gwelet tout o stummoù a bep sort, hejet-dihejet get an avel. N’on ket evit lakaat kemm etre tout ar sortoù a zo, kement ha kement a zo anezhe, mes trawalc’h evit santout plijadur pa welan ur rummad, pe ur rummad arall… Rekis eo profitiñ ag ar geot bremañ e-raok ma vo graet frouezh gete kent goeñviñ. E-raok, dreist pep tra, ma vo touzet didruez ur bochad anezhe, ha ma tay meur a bradenn da vout melen, touzet re verr ha laosket e-dan heol kreñv an hañv.\nPa dostaer doc’h ar geot, ha pa vehe just un tammig, e komprener n’eo ket bed ar geot ken simpl èl ma er gweler àr hon tresadennoù. Muioc’h a liessorted zo evit ma soñjer, ledanoc’h e ta da vout hor feson da welet an traoù tro-ha-tro deomp. Muioc’h a draoù da studial, da brofitiñ anezhe, hag èl rezon… da warantiñ, c’hoazh ur wezh.


Aourgi alaouret - Wikipedia\n(Adkaset eus Aourgi boutin)\nAn aourgi alaouret (Canis aureus), anvet ivez aourgi boutin pe aourgi Azia, a zo un aourgi bihan a gaver e su Azia, gevred Europa ha kreiz ha norzh Afrika. Etre 7 ha 9 bloavezh e c'hell bevañ en natur ha betek 16 bloavezh er gwarezva.\nUr vlevenn ruz-melen gant un tarch war o gouzoug o deus an aourgon. O liv a c'hell kemmañ hervez an amzer hag ar vro avat. Muzuliañ a reont etre 70 ha 85 cm ha pouezañ etre 8 ha 10 kg. Brasoc'h eo ar pared eget ar parezed.\nAourgon boutin a gaver eus ar Balkanoù betek Thailand ha Sri-Lanka hag e norzh Afrika betek hanternoz Tanzania. Plijout a ra dezho ar rannvroioù sec'h gant nebeut a struzh.\nE bagadoù-familh bihan e vev an aourgon alaouret. Ar re vihan a chom gant o zud ur bloaz goude m'eo tizhet o oad-gour ganto d'o harpañ da zesevel ar re yaouankoc'h. Debriñ a reont menned, anevaled bihan ha frouezh. Ar c'houbladoù a chom asambles a-hed o buhez hag asambles e tifennont o zachennad.\nGoude un dougen 9 sizhunvezh e vez ganet gant ar parezed etre 6 ha 9 c'holen hag a bouez etre 200 ha 250 g.\nAn aourgon boutin war Animal diversity web\nAdtapet diwar « https://br.wikipedia.org/w/index.php?title=Aourgi_alaouret&oldid=1706664 »\nLoened Azia ar Mervent\nKemmoù diwezhañ degaset d'ar bajenn-mañ d'an 19 Mez 2016, da 07:51.


Vogalenn serr a-dreñv gwasket - Wikipedia\nAr vogalenn serr a-dreñv gwasket a zo anezhi ur son vogalennek resis implijet gant yezhoù 'zo, en o zouez ar svedeg hag ar japaneg.\nSvedeg: oro [ù̫ːru̫ː] pe [ù̫β̞ru̫β̞] (help·info), 'trabas'\nJapaneg: 空気 (kuuki) [kɯ̫ːki], 'aer; aergelc'h'\nAlies e svedeg e vez distaget evel un diftongenn ar vogalenn hir /u/ achu gant ar son hantergensonennel diweuz dre dostaat [β̞] kentoc'h evit ar gensonenn gweuz-drekstaon dre dostaat mouezhiet ront [w].\nUr vogalenn tost a-dreñv e c'hellfe bezañ ar vogalenn japanek listen . Dre ma n'eus arouezenn arbennik ebet evit treuzskrivañ ar fed ma vez distaget en un doare gwasket ur vogalenn bennak ec'h implijer peurliesañ an arouezenn /ɯ/ pa dreuzskriver ar japaneg. Pa c'hoarvez ar vogalenn /ɯ/ da heul ar gensonenn /h/ e teu da vezañ distaget [ɸ] dre heñveladur, d.s. listen .\nKavet e vez ur vogalenn heñvel outi e norvegeg ivez. Gant ar yezhoù-mañ e vez implijet ivez div vogalenn wasket all: ar vogalenn serr greiz gwasket hag ar vogalenn serr a-raok gwasket.\nAdtapet diwar « https://br.wikipedia.org/w/index.php?title=Vogalenn_serr_a-dreñv_gwasket&oldid=1897589 »\nKemmoù diwezhañ degaset d'ar bajenn-mañ d'an 10 Meu 2021, da 22:24.


Buhez ar Zent. pages 94, 95, 96. Encyclopédie Marikavel.\nPages 94, 95, 96\nDe kentan a viz C'houevrer\nAr vrasan eus ar zentezed ganet etouez hon breudeur a Iverzon eo Berc'hed, 'patronez o bro, ha tostan zantez a lakont d'ar Werc'hez Vari.\nHanvet eo bet «burzude-rez» abalamour d'an niver a vurzudou he deus grêt en he bue, hep kontan ar re en deus grêt Doue en he c'henver. Ar c'hentan a oe ma c'halvas anezi da leanez ha da zantez, eviti da vezan ganet er-mêz eus ar briedelez.\nHeman a roas Berc'hed da zevel d'eur gristenez vat a zeskas d'ezi karet Doue hag ar gwerc'hded.\nPa oe arru savet mat, Duptas he c'hemeras en e di; ober a rê kalz a stad anezi, kouls ha kement he gwele, abalamour d'he gened ha d'he furnez. Meur a zen yaouank a deuas d'he goulenn evit pried. Hi, 'vit gallout dizamman ane, a bedas Doue da lemel diganti he gened. Chilaouet a oe he feden; koll a reas eul lagad, ha kerkent, evel m'he devoa c'hoant, e oe lezet en peuc'h. War an hevelep digare, e kuitaas ar bed, gant ter blac'h yaouank-all, evit'n em westlan holl da Zoue. En eur gleuzen dero, eiz leo bennak diouz kêr Dublin, e rejont o chomaj; al lec'h a oe hanvet, diouz ze, Kel-dero, pe Kil-dare.\nTri virakl a c'hoarvezas, an de ma kemeras Berc'hed goual ar gwerc'hezed eus a zorn an eskob Mel, diskibl sant Patrik : eur c'hef tan a baras 'us d'he fenn; kerkent ha ma he devoe poket da bazennou an ôter, ar c'hoad aneze a deuas da c'hlazan; mes kaeran oe, he gened a oe rentet d'ezi kalz skedusoc'h c'hoaz evit diagent.\nKouent Kil-dare a deuas da greski en berr amzer. Berc'hed a zavas enni eun iliz dreist da holl ilizou ar vro. Beaji a reas ive evit sevel kouenchou neve, a deuas holl da vezan ken lies a eienen a zantelez. Ar burzudou a hade war he hent a vrudas kement he hano ma tiredas eleiz a dud da chom endro d'hec'h abati, ha ma teuas Kil-dare da vezan 'vel eur gêr.\nAr wrizien eus kement a oberou kaer a oa en kalon Berc'hed, da lavaret eo, he zantelez, grêt gant ter vertuz dreist d'ar re-all, hec'h izelded a galon, he faourente hag he c'harante virvidik en kenver ar beorien.\nBerc'hed, diouganet ganti de he maro, a bignas daved Doue, an de kentan a viz c'houevrer 523, oajet a zek vla ha tri-ugent.\nDiês a vefe niveri ar miraklou he deus grêt. War a lavar ar c'hardinal Baronius, bezan oa, en e amzer, en Rom, eul levr a bevar warn-ugent loden ha ne oa ken ennan nemet burzudou grêt ganti.\nSin ar groaz eus he dorn a rê plegan an natur hag an drouk-sperejou. Eun devez, daou laour a deuas da glask ar yec'hed diganti. Binnigan a reas dour ha lavaret d'eze 'n em walc'hi an eil egile. Ar c'hentan gwalc'het a oe yac'haet raktal, mes n'houlle ken gwalc'hi e gonsort, gant aon da adtapout ar c'hlenved. Petra c'hoarvezas ? E adstagas e lorgnez outan hag egile a 'n em gavas pare.\n'Vit miret envor anezi, leanezed Berc'hed a c'houezas eun tan a oe galvet «tan santez Berc'hed, » hag a oe dalc'het beo, noz-de, 'n o c'houent, betek ar bla 1220.\nN'eus ken a gelou eus he relegou nag eus hec'h Urz. He hano, avat, a zo brudet kouls ha biskoaz; douget eo gant eleiz a verc'hed en Iverzon ha gant triouec'h parouz eus ar vro-ze.\nMeur a lec'h en Breiz-lzel a digas sonj anezi ive : parouz Kervoroc'h he deus he c'hemeret da batronez.\nEskob Antioch (***-107) merzer\nEn hevelep de, e rêr gouel sant Ignas, diskibl sant Yan hag eskob Antioch, merzeriet en Rom dindan an impalaer Trajan, dre n'houlle ket nac'h relijion Jezuz-Krist.\nTaget e oe gant al leoned, war leuren ar C'holize, dirak kant mil pagan diredet, war o flijadur, da welet ar gristenien o vervel.\nEn eur gouezan, e lavare :\n« Me eo gwiniz an Otrou Doue. Red eo e vefen malet gant dent al loened goue evit ma c'hello bezan grêt ganin eur bara gwenn-kann a blijo d'an Otrou Jezuz-Krist. »\nAn Doueou fôz\nSant Ignas a c'houlenne ouz an impalaer Trajan :\n« Da behini eus ho toueou e kinnigin ezanz ? »\nHa n'eo ket souez ! Bezan e oa kement anezo. An denvalijen ledet war ar spered hag an dizurz diwanet er galon gant ar pec'hed, o devoa grêt d'ar baganed koll krenn anaoudegez ar gwir Doue, a oa et, koulskoude, dre ar bed, gant tud an amzer gentan. An êle, mat ha fall. a oe grêt doueou aneze; an heol, al loar, ar stered, ar mor, an andon, ar c'hurun, an avel a oe grêt doueou aneze; skeudennou eus unan pe unan eus an doueou-ze a deuas, d'o zro, da vezan doueou neve : ar baganed, evelse, a oa deut da gaout eun niver divent a zoueou (1).\nPetron a lavar e oa kalz muioc'h a zoueou evit a dud en e vro; ha Bossuet a lavar : « Gant ar baganed, pep tra a oa doue, nemet Doue e-unan. »\nHag an doueou-ze, elec'h lakat an treo da vont war an tu mat, ne rent nemet o lakat da vont war an tu gin muioc'h-mui ! An dizurz a oa en pep lec'h; ha, dre ma kreske an dizurz, e kreske ive ar grisder. An impalaer Trajan, evit plijadur ar bobl, a lakas 10.000 den, er memes devez, d'en em gannan ha d'en em lazan, er C'holize, a dôliou kleze.\nSetu aze pelec'h e oa 'n em gavet ar baganed, o vale dianket er-mêz eus sklerijen Doue ! Setu aze en pelec'h e klasker hon lakat da gouezan adarre. «Lôsket eur barouz ugent vla hep beleg, a lavare person Ars, hag e vezo adoret enni al loened. »\n(1) Hanoiou ar re vrasan aneze a zo bet roët da zeiou ar zun hag a zo deut, zoken, betek ennmonp.\nDisul : De an heol, « sol » en latin. — Dilun : De al loar, « luna » en latin. — Dimeurz : De Marz, doue ar brezel, hanvet Euzuz gant an Drouized. — Dimerc'her : De Merkur, doue ar marc'had, hanvet Tentâtes gant an Drouized. — Diziou : « Dies Jovis », de Jupiter, doue ar c'hurun, Taranis an Drouized. — Dirgwener : « Dies Veneris », de Venus, doueez ar gened. — Disadorn : De Saturn, doue an amzer.


Piv omp – Amzer Nevez\nUr gevredigezh hervez lezenn 1901 eo Amzer Nevez. Klask a ra kas sevenadur Breizh war-raok, e kement stumm zo, ha harpañ obererezh ar c’hevredigezhioù a labour ganti. Kalz a skiant-prenet he deus Amzer Nevez war dachenn ar c’henrannañ abalamour d’he c’hevelerezh gant hec’h izili : Bodadeg Ar Sonerion, War ‘L Leur, hag all hag all…\nAmzer Nevez zo ul lec’h evit pleustriñ, deskiñ, kendivizout, diorren war dachenn ar sonerezh, an dañs hag ar brezhoneg. Labourat a ra er c’horn-bro, en departamant hag er rannvro. Ul lec’h anavezet eo evit degemer obererezhioù luskad ar c’hevredigezhioù sevenadurel hag evit deskiñ sevenadur Breizh d’ar re all. 50 000 a dud a vez degemeret bep bloaz gant ar gevredigezh evit hini pe hini eus an obererezhioù-se, ha 80 000 a eurvezhioù stummañ a vez graet eno.\nAbaoe 2006 e ra Amzer Nevez enklaskoù war dachenn ar sonerezh hag e harp ar c’hrouiñ pa zegemer arzourien en annez ha pa aoz sonadegoù.\nUn dra zibar : evit ar bloavezhioù 2018-2020 emañ AMZER NEVEZ dindan gevrat gant Kuzul-rannvro Breizh, Kuzul-departamant ar Mor-Bihan, Kumun Plañvour hag RRAS Breizh evit hec’h oberoù krouiñ, skignañ muzikoù breizhek krouet gant tud a vicher ha degemer kevredigezhioù eus ar rannvro. Ul « Leurenn Korn-bro » eo Amzer Nevez evit ar sonerezh hengounel.\nKadoriad : Gérard BENOIT\nRener : Daniel Le GUEVEL\nSekretourez / Konterezh : Corinne LE GALL\nKehentiñ/Mediaouiñ : Arzela KERANGOAREC\nMerer / Kelenner bombard, treujenn gaol, fleut treuz : Marc PAULO\nKelenner violoñs : Fred SAMZUN\nKelenerez telenn : Françoise LE VISAGE\nKelenerez dañs : Béatrice KERMABON\nKeginer : Gildas LE BERRE\nKegin / Kenpenn : Joan BOSSE\nDa welet :


Frumka Płotnicka (Pinsk, 1914-1943 Będzin) a oa ur stourmerez polonat enepnazi yuzev e-pad an Eil Brezel-bed. Perzh a gemere er ŻOB, an Emsav Stourmerien Yuzev, hag ezel e oa eus Dror, Emsav ar Sionourien. Kenaozañ a reas emzifenn geto Varsovia, ha prientiñ Emsavadeg Geto Varsovia. Pa voe distrujet ar geto gant an nazied ez eas da greisteiz Pologn (tolead Dąbrowa). War ali Mordechai Anielewicz ec'h aozas neuze ur skourr eus ar ŻOB en Będzin, gant skoazell Józef ha Bolesław Kożuch hag ivez Cwi (Tzvi) Brandes. Prestik goude e voe test eus distruj getoioù Sosnowiec ha Będzin gant an Alamaned.\nE miz Eost 1943 e voe aozet un emsavadeg en Będzin ha Sosnowiec a-enep an Alamaned. Meur a zevezh e padas, goude ma oa deuet an SS da freuzañ al linenn difenn goude un nebeud eurvezhioù. Mervel a reas Frumka Płotnicka d'an 3 a viz Eost 1943 en ur bunker e Będzin e-pad ar stourm.\nHe bez e Varsovia\nMedalennet e voe gant ar C'huzul-Dieubiñ en Ebrel 1945.\nAdtapet diwar « https://br.wikipedia.org/w/index.php?title=Frumka_Płotnicka&oldid=1717951 »\nEnepnaziouriezh e Pologn\nKemmoù diwezhañ degaset d'ar bajenn-mañ d'an 8 Gwe 2016, da 20:45.


Rita Hayworth, ganet Margarita Carmen Cansino d'ar 17 a viz Here 1918 hag aet da Anaon d'ar 14 a viz Mae 1987, a oa un dañserez hag aktourez stadunanat. Brudet-kenañ e oa bet er bloavezhioù 1940 evel ur star eus Hollywood a oa bet gwelet en 61 film e-doug 37 vloaz.\nAr c'hazetennoù o devoa krouet an droienn The Love Goddess ("Doueez ar Garantez") evit ober anv eus Hayworth ur wech tizhet ur renk a model glamour ganti er bloavezhioù 1940. Deuet e oa da vezañ ivez ar pin-up diazez evit ar GIs e-kerzh an Eil Brezel-bed. Marvet e oa d'an oad a 68 vloaz tapet gant kudennoù alkool ha kleñved Alzheimer.\nRita Hayworth e 1946\nRita Hayworth war IMDb\nAdtapet diwar « https://br.wikipedia.org/w/index.php?title=Rita_Hayworth&oldid=1866538 »\nDernière modification le 25 C'hwe 2020, à 14:11\nKemmoù diwezhañ degaset d'ar bajenn-mañ d'an 25 C'hwe 2020, da 14:11.


Kened - Wikipedia\nGant ar ger Kened e tegouezher amañ. Evit sterioù all ar ger, gwelit Kened (disheñvelout).\nAr gened pe ar gaerded, zo ur meizad, difetis eta, hag ur perzh hag a vez anavezet d'an traoù ha d'an dud, hag a vez gwelet pe glevet gant an dud all, hag a ro plijadur dezho peurvuiañ. Hervez Tomaz Aquino eo ar pezh a ra plijadur d'ar gweled hepken (quae visa placet). Gallout a ra ar blijadur-se dont ivez koulskoude eus ar stumm, ar fiñv, an ton.\nStudiet e vez ar gened e meur a ziskibliezh, er brederouriezh evel en arz, er bredoniezh, pe er gevredoniezh.\nGallout a ra meizad ar gened kemmañ hervez ar broioù hag an amzerioù, evel ma weler en oberennoù arzel, el liverezh dreist-holl, met ivez hervez an dud. Daou zen ne gavint ket ken kaer ar memes tra. Hervez David Hume: « Ar gened n'eo ket ur perzh d'an traoù anezho o-unan, n'eus anezhi nemet e spered an hini a sell outi, ha pep den a wel ur gened disheñvel. » Koulskoude e vez emglev dre vras etre an holl dud war an traoù a gened.»\nKened ar c'horf: David, gant Michelangelo.\nNarkissos, hervez Caravaggio, 1594-1596\nGwener, patrom ar gened e sevenadur Europa.\n1 Ar gened er mojennoù\n2 Kened ha relijion\n3 Kened ar maouezed\n3.1 Kened an dremmen\n3.2 Kened ar c'horfoù noazh\n3.3 Kened diabarzh\n6 Traoù kaer\n7 Kened ar maezioù\n7.1 Kened an natur\n7.2 Kened an disavouriezh\n8 Kenstrivadegoù kened\nAr gened er mojennoùAozañ\nAr Goantenn e Koad ar C'housk, gant Charles Perrault\nAr gontadenn Gwennerc'h.\nKened ha relijionAozañ\nAr gened zo ur c'haer a brof digant Doue, da-lavaras sant Aogustin Hippo (354-430), met arabat d'an dud vat soñjal eo ur mad bras, rak Doue he ro ivez d'an dud fall.\nKened ar maouezedAozañ\nKened ar maouezed eo marteze ar pezh a sach selloù ar wazed an aliesañ, ha hini an arzourien ha livourien a dra sur. Peurvuiañ e vez c'hoar kened ar c'horf d'ar yaouankiz. Kemmañ a ra meizad ar gened hervez an dud, koulskoude e vez atav kreñv pouez gizioù an amzer, aozet gant ar varc'hadourien.\nKened an dremmenAozañ\nLucrezia di Cosimo de' Medici, poltredet gant Agnolo Bronzino. Kened ar yaouankiz.\nPoltred gant John William Godward (1861–1922) Ar gened el liverezh klasel.\nDaoulagad kaer. Kanaouennoù a vez savet dezho, evel Aquellos Ojos Verdes.\nKened diorbid un Indianez eus ar bobl Choctaw.\nKened ar c'horfoù noazhAozañ\nAr gened er c'hizellerezh, an Teir Fulenn, gant James Pradier, 1831\nKened ar c'horf a glasker ivez el luc'hskeudenniñ.\nPeurvuiañ e komzer eus kened diabarzh da ober anv eus un dra pe un den ha n'eo ket splann e gened.\nAr vilded eo an anv kontrol d'ar gened. Evel ar gened eo ur meizad a gemm hervez an amzer hag an dud.\nAn houad bihan divalav, kontadenn gant Hans Christian Andersen.\nA thing of beauty is a joy for ever (Un dra a gened zo levenez da viken). John Keats.\nGant bed ar c'hiz e vez kinniget d'an dud gwiskañ dilhad kaer, ha bravigoù (pe braverioù). Dre ar bruderezh e vez lakaet dindan selloù an holl ur skeudenn eus ar gened liammet ouzh ar binvidigezh hag an arc'hant.\nKened ar maezioùAozañ\nPlant ha gwez a ra kened ar maezioù, aet war zivalavaat gant diskar ar c'hleuzioù hag ar gwez. Kentañ tra a ra ar saverien tiez a-raok skarzhañ an douar labour eus ar parkeier eo diskar ar gwez en-dro d'ar c'hêrioù.\nKened an naturAozañ\nUr rozenn gaer, arouez ar gened en he splannañ hag en he breskañ, hervez barzhed zo.\nLivioù kaer ur paun\nKened an natur: ar stêr Glaslyn, e Kembre.\nKened an disavouriezhAozañ\nAn Taj Mahal.\nKened ar Partenon.\nIliz Santa Maria Novella e Firenze\nIliz Santa Maria del Fiore e Firenze, Italia.\nGwer a liv en iliz Notre-Dame de Paris.\nAntoni Gaudí: Casa Batlló\nKenstrivadeg miss Earth 2006\nDeuet eo ar c'hiz da aozañ kenstrivadegoù kened evit ar merc'hed dreist-holl, en holl, vroioù, hag e Breizh evel e lec'h all. Kevezerezh zoken a vez etre aozerien an holl genstrivadegoù-se: Miss Universe, Miss World, Miss International, Miss Earth. En degouezhioù-se emañ beli an arc'hant war ar gened .\nAdtapet diwar « https://br.wikipedia.org/w/index.php?title=Kened&oldid=1910406 »\nDernière modification le 31 Eos 2021, à 13:43\nKemmoù diwezhañ degaset d'ar bajenn-mañ d'an 31 Eos 2021, da 13:43.


Pajenn:Instructioneu santel ar er gurionnéeu principal ag er religion, 1790.djvu/403 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/403\ndeu ; hum éxpliquein hemb clasq troyeu na distroyeu, eit ma huélou just er Hovezour é pèh stad é ma : én ur guir, disolein en ol plægueu ha displægueu ag é gousciance èl m’en dai dirac Doué. Er fauteu a béré é vér sur, réd-è ou disclærien èl un dra a béhani é vér sur ; hac er-ré a béré é vér én arvar, réd-è hum accusein èl ag un dra a béhani é vér én arvar. Ne faut quet caïgein guet peb-accusation circonstanceu inutil, pé histoërieu væn, péré ne chervigeant meit de zistroein attantion er Hovezour, ha de virèt doh-t’ou a remerquein tout en enormité ag er péhet. Réd-è hum éxpliquein a bèn-caër hemb clasq quemènt-ce a droyeu, ha hemb gortoz ma vou obligét er Hovezour d’hun interrogein. Ne faut quet ehue é sigur hum accusein, hanhuein hanni, meit ha requis vehai quemènt-ce eit discoein er vrastæd ag er péhet, pé goulèn conseill penaus é teliamb hum gomportein guet certæn tud e zou eid-omb occasion a béhet, hac e zou rét temb hanhuein eit goud avis hur Hovezour.\nGuæd a Govezioneu sacrilege faute a sincerité ! Guæd a faus Pénitandèt de béré é vehai refusét en absolvèn, pe zisolehènt splann er stad ag ou housciance ! Ræzon e zou de larèt n’en dai quet é Covezion é hanàuér gùellan en dud. Er-ré youanq spécial e zouge perpet ne vehai gùélét raï sclèer én ou affærieu, hac e zihoal muyan ma heèllant a ziscoein en tu tihoél ag ou buhé. N’en dès ar-\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/403&oldid=128963 »


Michael Gambon o c'hoari Albus Dumbledore e Harry Potter and the Goblet of Fire\nAlbus Dumbledore zo unan eus harozed saga Harry Potter, skrivet gant ar skrivagnerez J. K. Rowling.\nAlbus Perceval Wulfric Brian Dumbledore (war-dro 1845-1846 - Mezheven 1997) zo rener Skol Sorserezh ha Strobinellerezh Hogwarts abaoe ar blavezhioù 1970. A-raok e oa kelenner war an treuzfurmerezh.\nArabat eo ankouaat en desped d'e dro-spered abil hag un tamm droch, hogos bugel, e vez sellet outañ evel brasañ sorserien zo bet a-viskoazh, abalamour d'e furnez vras peurgetket, met ivez abalamour ma oa ar sorser nemetañ a oa bet gouest da ober aon da Lord Voldemort. Dont a ra an anv Albus eus ar ger latin : albus "gwenn". Evit diverrañ e amzer e plij dezhañ c'hoari ar bowling ha selaou sonerezh kambr. Ar goñfitur flamboez eo an hini a gav ar gwellañ. Ne ra ket fae war traezoù ar mudleblooded, eus ar c'hoaven sitroñs skornet betek ar c'helaouennoù brochennerezh. An den nemetañ eus e diegezh a anavezer zo e vreur, Abelforth Dumbledore, zo tavarnour e tavarn "Ar penn pemoc'h-gouez" ("ur paotr iskis" hervez Alastor Maugrey).\n2 E garg\n4.1 lec'hiennoù ofisiel\nDont a reas Albus Dumbledore da vezañ brudet pa drec'has ar maj Grindelwald e 1945. El levrenn gentañ e tesker en deus kenlabouret kalz gant Nikolaz Flamel, an alkimiour en deus krouet maen ar furien hag en deus dizoloet 12 perzh ar gwad aerouant. D'ar c'hentañ a viz Du 1981, Dumbledore a lezas Harry dirak dor an Dursleyed. Dumbledore hag Harry o deus darempredoù relativement complice et filiale, Fellout a ra da Zumbledore gwareziñ Harry dreist pep tra hag hemañ, diouzh e du, zo divrall en e lealded evit ar sorser bras. E saga Harry Potter, Dumbledore zo personeladur an denelouriezh vrasañ. Enkorfañ ha kelenn a ra ar galonegezh, ar vignoniezh, ar justis hag ar wirionez (en e brezegennoù e deroù pep bloavezh skol, da skouer).\nE garg[kemmañ | kemmañ ar vammenn]\nOuzhpenn bezañ rener Hogwarts, Albus Dumbledore zo ivez prezidant ar Magenmagot, lez-varn ar sorserien. Ezel eo eus Urzh ar Feniks en deus savet, e brezidant ha gward sekred an ti a ro bod dezhi. Roet eo bet dezhañ urzh Marzhin, 1añ rummad. Doktor e Sorserezh eo ivez, pennachanter ha penn bras eus Kengevredad etrebroadel ar vajed hag ar sorserien.\nGallout a reer lavaret ivez e c'haller kavout a skeudenn e-mesk poltredoù ar sorserien hag ar sorserezed brudet a gaver er raned chokolad (madigoù debret gant ar vugale sorserien).\nBet eo Albus Dumbledore o studiañ e skol Hogwarts adalek 1856, e koskoriad Gryffindor . Dont a reas da vezañ kelenner war an treuzfurmerezh eno diwezhatoc'h. Kelenn a reas an danvez-se da Dom Elvis Jedusor, ar bugel unnek vloaz e oa bet o kerc'hat en un ti-emzivaded mudblood skrijus er bloavezhioù 30, hag a zeuio da vezañ Lord Voldemort bloavezhioù goude. Pa damall Tom Elvis Jedusor ouzh Hagrid da vezañ digoret kambr ar sekredoù er bloavezhioù 40, Dumbledore a hañval bezañ an hini nemetañ a soñj ez eo digablus Hagrid. Pa oad o tanzen kas anezhañ er-maez eus ar skol e pouezas Dumbledore evit ma chomfe er skol evel gward-chase.\nE 1945 e kann ar maj du Grindelwald, ar pezh a ro brud dezhañ forzh pegement. Diwezh an Eil brezel bed d'ar memes mare n'eo ket un degouezh marteze.\nNebeut amzer kent 1970 e teu Dumbledore da vezañ rener Hogwarts.\nLord Voldemort en deus c'hoant da vont da gelenner war an difenn a-enep nerzhioù an droug met nac'hañ a ra Dumbledore ar post dezhañ abalamour m'en deus ar sorser-se abegoù all evit ar c'helenn evit dont d'ar skol.\nE-pad ar bloavezhioù 1970 e kresk galloud Voldemort war un dro gant ar spouron e-touez ar sorserien. Dont a ra Hogwarts da vezañ al lec'h sur nemetañ, hag enkorfañ a ra Dumbledore ar stourm a-enep ar maj du galloudus. Krouiñ a ra evit se Urzh ar Feniks evit kempouezañ nerzh an debrerien marv.\n(fr) Lec'hienn J.K. Rowling\n(fr) Lec'hienn ofisiel gallek (Warner Bros.)\nAlbus Dumbledore e L'Encyclopédie Harry Potter\nAdtapet diwar « https://br.wikipedia.org/w/index.php?title=Albus_Dumbledore&oldid=1635506 »


Studi hag Ober - Wikipedia\nStudi hag Ober zo ur gelaouenn gristen e brezhoneg, bet krouet gant ar gloareged Maodez Glanndour ha Pêr-Yann Nedeleg o doa graet anaoudegezh an eil gant egile e kloerdi Sant Loeiz e Roma. Meur a varevezh zo bet en istor ar gelaouenn a oa he fal mont er-maez eus ar "brezhoneg-beleg" a rene en Iliz :\n- an niverennoù 1 da 21, etre 1936 ha 1944, e voe liesskrivet er penn-kentañ, ha moullet goude ; P.Y. Nedeleg a voe rener ha merour betek 1941 hag e rankas dilezel dre urzh en abeg ma oa "re vroadelour" ar gelaouenn ;\n- e 1945 e voe adkroget gant Maodez Glanndour ur wech anvet da gure e Gwengamp, dindan anvad ar c'h.«Kaieroù Kristen» embannet gant «Studi hag Ober», betek ar c'haier 7-8 e 1949 gouestlet d'ar Werc'hez Vari ;\n- etre 1950 ha 1961 ne zeuas er-maez niverenn ebet. D'ar mareoù-se ez embannas avat MG dindan anvad «Ar Bibl Santel» levrennoù liesskrivet eus ar Bibl troet diwar ar gresianeg (Aviel Sant Mazhe 1952, Koheleth 1953, Diskuliadur Sant Yann 1953, Aviel Sant Yann 1954, Levr Ar Furnez 1955, Habakouk Abdia Yoel Yona 1955, Aviel Sant Mark 1958) ;\n- E 1962 ez adkemer anvad «Studi hag Ober» oc'h embann «Al Lizheroù katolik» hag e talc'ho d'an hevelep stumm embann liestennet gant ur golo melen sklaer betek 1978, gant an niverenn 24-25.\nGant an eil rummad-se eus "Studi hag Ober" en deus kendalc'het M. Glanndour da zifraostañ tachenn an doueoniezh e brezhoneg, ar viblvarnerezh, skridoù an Tadoù eus an Iliz, troidigezhioù eus ar Bibl, eus ar meulganoù Latin e brezhoneg, eus al liderezh e brezhoneg gant kemmoù bras deuet da heul Vatikan II.\nA-drugarez d'al labourioù a zo bet embannet er gelaouenn-se, ha dreist-holl en eil rummad, ez eus bet gellet kregiñ da c'hoveliañ ur yezh yac'h evit al labourioù war-dro ar relijion gatolik, diazezañ ar skritur unvan er metoù katolik brezhonek, hag embann labourioù a-bouez, pergen war al liderezh, evel "Pedenn an Iliz" e 1977 gant Jozef Lec'hvien pe c'hoazh "Liderezh an Eurioù - Azvent ha Nedeleg" e 2009.\nStudi hag Ober niv. 1-21 - Levraoueg Niverel Breizhek hag Europeat\n↑ sellout ouzh pennad Nedelec (Pierre Jean) e Geriadur ar skrivagnerien Lukian Raoul\n↑ Notenn a-bouez : Lukian Raoul en e c'heriadur ar Skrivagnerien ne ra meneg ebet eus an eil Studi hag Ober.\nAdtapet diwar « https://br.wikipedia.org/w/index.php?title=Studi_hag_Ober&oldid=1834960 »\nDernière modification le 28 Ebr 2019, à 19:43\nKemmoù diwezhañ degaset d'ar bajenn-mañ d'an 28 Ebr 2019, da 19:43.


abadenn Privezioù Publik\n18 March 2015 19 h 00 - 23 h 30 Leave a comment\nC’hoariet e vo Privezioù Publik e MJC Douarnenez d’an 18 a viz meurzh 2016 da 7e d’abardaez. Kenaozet eo an nozvezh gant an MJC, Emglev Bro Douarnenez ha Planning familial Douarnenez. Da heul an abadenn e vo kaset gant ur c’hendiviz gant ar Planning. Tapas e-leizh hag evaj a vo…\n13 September 2015 19 h 00 - 20 h 30 Leave a comment\nC’hoariet e vo ganeomp abadenn divyezhek Pa gouezh ar mogerioù d’ar 24 a viz here e St Gué e Penmarc’h da 7e noz, en davarn Chez Cathy. Boued ‘vo kinniget deoc’h war al lec’h gant Cathy.\n5 November 2016 15 h 00 - 16 h 30 Leave a comment\nTags: c'hoariva, Pa gouezh ar mogerioù, Quand les murs tombent, théâtre\n6 November 2016 20 h 00 - 20 h 45 Leave a comment\n12 November 2016 20 h 30 - 21 h 30 Leave a comment\nPetra eo Paritito?\ner mediaou (3)\nfotoioù abadennoù (2)\nabadennoù o tont (4)\nParitito kesako (1)


Pajenn:Morvan - Kenteliou hag istoriou a skuer vad evit ar Vretoned, 1889.djvu/476 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/476\nzellet outhan. Pephini, na petra-ta, a gave he bez da lavaret eus al loen-ze nevez evitho.\nAma ann oll a droas da zellet oc’h an hini a gomze ; hag e veljont en doa ive eun tamic torgen var he chouc. C’hoarz a savaz, e c’hellit credi. Hogen evitho da c’hoarzin d’an tort, ar re o doa comzet en he raog o doa great eveldhan, o doa ive en em roet\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/476&oldid=162735 »\nKemmoù diwezhañ degaset d'ar bajenn-mañ d'an 28 Mae 2020, da 17:59.


Dael Breizh - Wikipedia\nDael Breizh zo anv ur vodadenn a barlamantourien vreizhat bet dilennet gant voterien dieub, bet krouet e 2012, dezhi da bal sevel ur vonreizh vreton evit ur Vreizh emren pe emrenoc'h, hep tremen dre an dilennadegoù gall ofisiel. Difenn menoz an demokratelezh ha gwirioù ar pobloù distad eo e bennsturioù.\n2 Dilennadegoù ha mont en-dro\n2.1 Kelc'hiad kentañ : 2016-2019\n2.2 Eil Kelc'hiad : 2019-2022\nRoet ez eus bet lañs da Zael Breizh dre grouidigezh ar gevredigezh Kelc'h An Dael, ur gevredigezh disklêriet hervez lezenn c'hall 1901, e-pad ha da-heul emsav poblek ar Bonedoù Ruz e Breizh. Kelc'h An Dael, embreget gant un nebeud emsaverien anavezet evel Yann-Vleiz ar C'huñv, a felle dezhañ bodañ nerzhioù lies hag enebet an emsav evit lakaat anezho d'en em glevout war un nebeud krefen bennañ diwar-benn kudennoù Breizh, en ur dennañ splet eus manifestadegoù ar Bonedoù Ruz ha kounnar ar Vretoned a-enep d'an telloù lakaet war an treuzdoug. Chomet boud eo bet an embregadenn-se dre ma nac'has hiniennoù zo kenlabourat gant re all eus an tuoù politikel enebet. Nebeut war-lerc'h avat e voe savet Dael Breizh hag ar menoz dihuniñ ar parlamant breizhat evit adkrouiñ gwirioù lezennel da Vreizh.\nDilennadegoù ha mont en-droAozañ\nKelc'hiad kentañ : 2016-2019Aozañ\nAn dilennadegoù broadel breizhat kentañ a zo bet aozet er bloaz 2016 goude ur bloavezh kabaliñ ha bruderezh dre Vreizh a-bezh bet renet gant ar gevredigezh Kelc'h An Dael, e-karg eus sternidigezh ha melestradur an Dael. Evit bezañ voter eo dav bezañ Breizhat, hervez divizoù bet dibabet gant Kelc'h An Dael, ha leuniañ un teuliad a ranker kas da Gelc'h An Dael. Resevout a reer ur gartenn-votiñ a c'hallo bezañ implijet da viken. Divizoù a zo ivez evit en em ginnig evel danvez-parlamantour.\nUn nebeut parlamantourien dilennet e kelc'hiad 2016-2019.\n33 parlamantour a zo bet dilennet e miz Kerzu 2016 gant ur pemp kant voter bennak. Kendalc'hoù a zo bet ingal, reoliek, bep miz e-kerzh ar c'helc'hiad kentañ en deus padet tri bloaz evel bet divizet gant Kelc'h An Dael. Al lec'h evit bodañ an Dael a c'hall cheñch dre ma n'en deus ket a benn-karter nag a savadur privez. Ar c'helc'hiad kentañ-se en deus kejet gant un nebeut diaesterioù abalamour ma ne oa ket tud-a-vicher eus ar barlamantourien bet dilennet, nag evit-se en deus gouezet chom war-sav ha padout.\nEil Kelc'hiad : 2019-2022Aozañ\nE miz Kerzu 2019 e voe aozet an eil dilennadegoù broadel breizhat. Nebeutoc'h a zanvez-parlamantourien zo bet war ar renk, ha daouzek parlamantour hepken e-lec'h an 33 gortozet zo bet dilennet. Kendalc'h kentañ an eil kelc'hiad zo c'hoarvezet evelato d'an 18 a viz Genver 2020 e Surzhur, e bro Wened. Roll-labour ar barlamantourien a zo kenderc'hel da sevel bonreizh Vreizh dazont en ur glask dont a-benn d'en em vrudañ muioc'h e-touez ar Vretoned, en ur dizhout voterien nevez, evit gallout diazezañ kreñvoc'h he reizhwiriegezh evel bodadenn demokratel poblek.\n(fr) Lec'hienn internet Dael Breizh\n(fr) Lec'hienn internet Kelc'h An Dael\nAdtapet diwar « https://br.wikipedia.org/w/index.php?title=Dael_Breizh&oldid=1884819 »\nDernière modification le 13 Gwe 2020, à 12:18\nKemmoù diwezhañ degaset d'ar bajenn-mañ d'an 13 Gwe 2020, da 12:18.


Galiza, ar stumm nevesañ e brezhoneg, testeniekaet adalek 1996 er c'helaouennoù Hor Yezh hag Al Liamm, a gaver e geriadur hollvrezhonek An Here. Amprestet digant ur stumm galizek deuet en-dro e lizhiri ar yezh-se en XXvet kantved diwar ar portugaleg ha galizeg-ha-louzitaneg ar Grennamzer, ha bet degemeret e reoliekadur ar galizeg (diouzh al lezenn) e 2003 evel adstumm; lakaet e vez gant lod da vezañ ar stumm galizek "gwir" enep ar stumm Galicia a vefe da lakaat da gastilhanegadur, daoust ma'z eo testeniekaet mat er yezh abaoe ar Grennamzer. Gant ar stumm-se eo bet troet ar ger Galicia implijet gant Claudio Rodríguez Fer, e troidigezh e levr Muioc'h kalz eget mil bloaz,.\nYezhoù ofisiel GalizaAozañ\nAr galizeg, ur yezh hag ur sevenadurAozañ\nSkrivagnerien hag arzourienAozañ\nAdtapet diwar « https://br.wikipedia.org/w/index.php?title=Galiza&oldid=1970464 »


Pajenn:Catechis, 1817.djvu/132 - Wikimammenn\nAn esperanç a so un donæson digant Doue, hac ur vertu theologal, dre beini e c’hesperomp gant confianç, moyenant graço Doue hac on œuvro mad, meritout ar vuez eternel hac ar voyen da aruout er gloar. Evel ar fe, an esperanç a so habituel hac actuel, general ha particulier. En Doue epquen emàn on esperanç, ar grouadurien ne dint nemet gaou, fragilite, tromplæson. An esperanç evel ar fe a so fontet voar gomzo Doue ; accompagnet a œuvro mad, eo beo ; ep ar garantez a Doue, eo maro, imparfæt, insufisant. Leveromp eta, evel ar Roue David : ha pa falveze da Doue ma lazàn, defaut a vezàn contant eus ar pez a soufràn, am bezo bepret esperanç en àn. Birviquen na vezo tennet eus ma c’halon ar gonfianç am eus penaus eo ma Salver. Bezàn e zomp bugale Doue ha heriterien J. C. Ma Doue, eme David, 1equeet ащ eus ma c’honfianç ennoc’h, na vezin quet abandonet. Groet eta alies acto a esperanç ; ar Speret Santel on assur na vezomp quet abandonet. Spes non confundit.\nPec’hi a rer a enep an esperanç dre re ha dre defaut, pe dre bresomption ha disesper.\n1°. Dre re pe dre bresomption, pa sonch dimp ober, ep sicour Doue, œuvro mad, ha meritout ar vuez eternel ; pa c’houlennomp pe pa zomp en sell da receo a beurs Doue ar pez n’en deus quet prometet, evel ma ve esperi e pardono Doue on pec’hejo, ep reparation na pinigen eus on peurs.\n2°. Pec’hi a rer a enep an esperanç dre defaut pe dre disesper, pa disesperer, evel Judas, da vezàn pardonet gant Doue abalamour d’an\nAdtapet diwar « https://br.wikisource.org/w/index.php?title=Pajenn:Catechis,_1817.djvu/132&oldid=118165 »\nKemmoù diwezhañ degaset d'ar bajenn-mañ d'an 6 Eos 2018, da 15:48.


Júu ʼmɨ́ɨ e cacuo fidiée 2 Tesalonicenses 1\nJúuˆ e to̱o̱˜ fɨˊ ni˜ jiˋ catɨ́ˋ tú̱ˉ quiáꞌˉ Paaˉ e catɨ́ɨngˉ dseaˋ seengˋ fɨˊ TESALÓNICA\n1 Jnea˜ Paaˉ, co̱lɨɨng˜ có̱o̱ꞌ˜ Silvano jo̱guɨ Timoteo, jmoꞌˊnaaꞌ e jiˋ la e catɨ́ɨngˉ jaléngꞌˋ ꞌnʉ́ꞌˋ, dseaˋ rúꞌˋnaaꞌ dseaˋ quiáꞌˉ Dseaˋ Jmáangˉ, dseaˋ neáangˊnaꞌ fɨˊ na fɨˊ Tesalónica, i̱ seengˋ cøøngˋ có̱o̱ꞌ˜ Tiquíˆiiꞌ Fidiéeˇ jo̱guɨ có̱o̱ꞌ˜ Fíiˋnaaꞌ Dseaˋ Jmáangˉ. 2 Jo̱ mɨ́ɨꞌ˜naaꞌ Tiquíˆiiꞌ Fidiéeˇ có̱o̱ꞌ˜guɨ Fíiˋnaaꞌ Dseaˋ Jmáangˉ e niꞌɨ́rˉ güeaꞌˆ quiáꞌrˉ jee˜ ꞌnʉ́ꞌˋ jo̱guɨ e nicuǿꞌrˉ ꞌnʉ́ꞌˋ e nilɨseengˋnaꞌ juguiʉ́ˉ júuˆ røøˋ.\nFidiéebˇ niquidsiˊ íꞌˋ quiáꞌˉ jaléngꞌˋ dseaˋ røøngˋ dseeˉ\n3 Dseaˋ rúꞌˋnaaꞌ dseaˋ quiáꞌˉ Dseaˋ Jmáangˉ, yejí̱bˉ ꞌnéˉ cuǿøꞌ˜naaꞌ guiꞌmáangꞌˇ Fidiéeˇ uii˜ quíiˉ ꞌnʉ́ꞌˋ, co̱ꞌ lajo̱b catɨ́ɨngˉ ꞌnéˉ jmóˆnaaꞌ, co̱ꞌ eáangˊguɨ jáꞌˉ lɨ́ɨngˋ ꞌnʉ́ꞌˋ júuˆ quiáꞌˉ Dseaˋ Jmáangˉ laco̱o̱ˋ jmɨɨ˜ jo̱guɨ eáangˊguɨ jmiꞌneáangˋnaꞌ dseaˋ rúngꞌˋnaꞌ laco̱o̱ˋ jmɨɨ˜ laco̱o̱ˋ jmɨɨ˜ cajo̱. 4 Jo̱ lajo̱baꞌ féꞌˋnaaꞌ júuˆ uii˜ quíiˉnaꞌ jee˜ jaléngꞌˋ dseaˋ quiáꞌˉ Dseaˋ Jmáangˉ e iáangˋ dsiˋbaaꞌ; jo̱ féꞌˋnaaꞌ e tébꞌˋ ꞌnʉ́ꞌˋ lají̱i̱ꞌ˜ fɨˊ teáangˉnaꞌ có̱o̱ꞌ˜ Dseaˋ Jmáangˉ, jo̱guɨ jáꞌˉbɨ lɨ́ɨngˋnaꞌ júuˆ quiáꞌˉ dseaˋ do cajo̱ jalíˋ lɨ˜ móoˉnaꞌ jaléꞌˋ iihuɨ́ɨˊ có̱o̱ꞌ˜guɨ jaléꞌˋ e jmángꞌˋ dseaˋ gaˋ ꞌnʉ́ꞌˋ uíiꞌ˜ e cuíingˋnaꞌ Dseaˋ Jmáangˉ. 5 Jo̱ có̱o̱ꞌ˜ e jo̱b cuøˊ li˜ e dseángꞌˉ røøbˋ quidsiˊ Fidiéeˇ íꞌˋ quiáꞌˉ jaléngꞌˋ dseaˋ jmɨgüíˋ, jo̱ laꞌeáangˊ e iihuɨ́ɨˊ e íingꞌ˜naꞌ do, lajo̱baꞌ nitɨ́ngˉnaꞌ e Fidiéeˇ nicá̱rˋ nifɨˊ quíiˉnaꞌ.\n6 Co̱ꞌ Fidiéeˇ laco̱ꞌ catɨ́ɨmˉ jmóorˋ, jo̱baꞌ nicuǿꞌrˉ iihuɨ́ɨˊ jaléngꞌˋ dseaˋ i̱ cuøꞌˊ iihuɨ́ɨˊ ꞌnʉ́ꞌˋ. 7 Jo̱guɨ ꞌnʉ́ꞌˋ, dseaˋ móoˉnaꞌ iihuɨ́ɨˊ lana, Fidiéebˇ nicuǿꞌˉ ꞌnʉ́ꞌˋ e joˋ nidsingɨ́ɨngˉnaꞌ jí̱i̱ꞌ˜ co̱o̱ˋ iihuɨ́ɨˊ, jo̱guɨ lajo̱bɨ jneaꞌˆ cajo̱, joˋ nineˋnaaꞌ iihuɨ́ɨˊ. Jo̱ jaléꞌˋ e la nidsijéeˊ mɨ˜ nitɨ́ˉ íꞌˋ e nigüéengˉtu̱ Fíiˋnaaꞌ Jesús fɨˊ jmɨgüíˋ la co̱lɨɨng˜ có̱o̱ꞌ˜ jaléngꞌˋ ángeles i̱ ꞌgøngꞌˊ quiáꞌrˉ, jo̱ nijgiáaiñˋ fɨˊ yʉ́ꞌˆ jmɨgüíˋ e quíiñꞌ˜ jee˜ niingˉ jɨˋ. 8 Jo̱ nijáarˊ fɨˊ jmɨgüíˋ la e laco̱ꞌ nicuǿꞌrˉ iihuɨ́ɨˊ jaléngꞌˋ dseaˋ i̱ jaˋ iing˜ jmicuíingˋ Fidiéeˇ o̱ꞌguɨ jíiꞌr˜ júuˆ quiáꞌˉ jial nileángˋ dseaˋ jee˜ jaléꞌˋ dseeˉ quiáꞌrˉ laꞌeáangˊ có̱o̱ꞌ˜ Fíiˋnaaꞌ Dseaˋ Jmáangˉ. 9 Jo̱ jaléngꞌˋ dseaˋ íˋbingꞌ niꞌíngꞌˋ iihuɨ́ɨˊ e eáangˊ mɨ˜ nijúuiñˉ e joˋ tó̱o̱ˋ jmɨɨ˜ tíiñꞌ˜, co̱ꞌ huí̱i̱bˉ eáangˊ niꞌnáiñˋ có̱o̱ꞌ˜ Fidiéeˇ jo̱guɨ có̱o̱ꞌ˜ e laniingˉ ꞌgøngꞌˊ dseaˋ do. 10 Jo̱ lajo̱b nilíˋ mɨ˜ nijáaˊtu̱ Fíiˋnaaꞌ Dseaˋ Jmáangˉ. Jo̱ ie˜ jo̱, jaléngꞌˋ dseaˋ quiáꞌrˉ nijmɨꞌgóˋbre dseaˋ do jo̱guɨ nijmiféiñꞌˊ dseaˋ do cajo̱; jo̱guɨ lajo̱bɨ ꞌnʉ́ꞌˋ cajo̱, lajo̱b nijméeˆnaꞌ, co̱ꞌ eáamˊ jáꞌˉ nɨcalɨ́ngˉnaꞌ lajaléꞌˋ júuˆ e nɨcaguiáˆnaaꞌ jee˜ ꞌnʉ́ꞌˋ.\n11 Jo̱baꞌ eáamˊ féngꞌˋnaaꞌ Fidiéeˇ uii˜ quíiˉnaꞌ, jo̱guɨ mɨ́ɨꞌ˜naaꞌre e nijmɨcó̱o̱ꞌr˜ ꞌnʉ́ꞌˋ e nilɨseengˋnaꞌ røøˋ lɨ́ꞌˆ laco̱ꞌ catɨ́ɨngˉ e jméˉ dseaˋ i̱ nɨcatǿꞌrˉ e niꞌuíiñꞌˉ do dseaˋ quiáꞌrˉ. Jo̱guɨ mɨ́ɨꞌ˜naaꞌre e nijmɨcó̱o̱ꞌ˜bre ꞌnʉ́ꞌˋ có̱o̱ꞌ˜ e ꞌgøiñꞌˊ do e laco̱ꞌ guiʉ́bˉ niꞌuíingˉ jaléꞌˋ e iing˜ ꞌnʉ́ꞌˋ jméeˆnaꞌ có̱o̱ꞌ˜guɨ jaléꞌˋ ta˜ jmooˋnaꞌ laꞌeáangˊ e cajáangꞌ˜ yaang˜naꞌ fɨˊ jaguóˋ Dseaˋ Jmáangˉ. 12 Jo̱ féngꞌˊnaaꞌ Fidiéeˇ lana e laco̱ꞌ eáamˊ nijmɨꞌgóˋ dseaˋ Fíiˋnaaꞌ Jesús laꞌeáangˊ có̱o̱ꞌ˜ ꞌnʉ́ꞌˋ, jo̱guɨ Fíiˋnaaꞌ Jesús eáamˊ nijmɨꞌgórˋ ꞌnʉ́ꞌˋ cajo̱. Jo̱ nilíˋ jaléꞌˋ e jo̱ dsʉco̱ꞌ eáamˊ guiúngˉ Fidiéeˇ có̱o̱ꞌ˜guɨ Fíiˋnaaꞌ Dseaˋ Jmáangˉ có̱o̱ꞌ˜ ꞌnʉ́ꞌˋ.


Karl Gorath (bet ganet d'an 12 a viz Kerzu 1912 e Bad Zwischenahn, en Alamagn) eo anv un den heñvelrevel bet harzhet gant an Nazied e 1938 tamallet abalamour d'e revelezh ha kaset d'ar c'hampoù-bac'h e Neuengamme hag Auschwitz. Leusket e voe da vont kuit e 1945.\nO studial evit dont da vezañ klañvdiour e oa Gorath pa voe bet flatret d'e 26 vloaz gant ur c'haredig deut da vezañ erezus ha barnet e oa bet hervez Mellad 175 hag a lakae an heñvelrevelezh da dorfed.\nAbalamour d'e stummadur evel klañvdiour e voe bet kaset Gorath da labourat en ur c'hlañvdi evit prizonidi en un iskamp eus Neuengamme, met kaset e oa bet da Auschwitz pa nac'has reiñ nebeutoc'h a vara d'an dud klañv a orin polonat. Pa oa en Auschwitz e oa bet rediet da wiskañ an tric'horn ruz, arouez ar brizonidi bolitikel, hag hervezañ e-unan e oa a-drugarez da se, kentoc'h evit an tric'horn roz, ma n'en doa ket bet da c'houzañv ar gwalldaolioù resevet evit ar prizonidi heñvelrevel.\nAdtapout a reas e frankiz e miz Genver 1945 da geñver dishualadenn Auschwitz.\nKomz a vez eus Gorath ha pemp den all bet bac'het gant an Nazied abalamour d'o revelezh en ur film bet savet gant Jeffrey Friedman ha Rob Epstein, Paragraph 175 e anv.\nAdtapet diwar « https://br.wikipedia.org/w/index.php?title=Karl_Gorath&oldid=1605335 »\nKemmoù diwezhañ degaset d'ar bajenn-mañ d'an 13 Kzu 2014, da 16:38.


Donedigezh-vat war lec'hienn Dihun Breizh\nEMVOD MEUR DIHUN BREIZH - BUREV NEVEZ\nDisadorn, izili Dihun Breizh, bodet en emvod-meur e Pondi o deus kinniget da lakaat 2 brezidant (ez) e penn ar c’hevredad ha se evit ar wech kentañ. Ar c’hinnig-mañ a zo bet degemeret mat gant izili ar c’huzul-merañ nevez en e-bezh. Dilennet eo bet Laurent Feger, anezhañ Prezidant Dihun Plabenneg, ha Chantal Clement-Poulet, anavezet mat dija evit bezañ bet Prezidantez Dihun. Ganti e oa bet roet ul lusk nevez d’ar c’hevredad en e labour pemdeziek gant ar Rannvro hag an akademiezh, hag e oa bet adlañset ivez an darempredoù gant pennoù-bras an deskadurezh katolik peurgetket. Ar perzh en doa roet an tu da gevread Dihun Breizh da vezañ anavezet adarre evel ur c’heveler eus an dibab evit e labour war dachenn an deskadurezh divyezhek. Nathalie Peronno, Prezidantez Dihun Santez-Anna Pleskob, a zo deuet da vezañ teñzorerez ha sekretourez war un dro.\nAn doare nevez d’ober a servijo, emichañs, da dapout ur c’hempouez demokratel, da vroudañ ar re yaouank da gemer kiriegezhioù en ur vezañ skoazellet hag a roio tro d’ar brezidanted da genderc’hel an treuzkas a vloaz-da-vloaz e penn ar c’hevredad. Adwelout ar mont an-dro en ur liammañ yaouankiz ha skiant-prenet, sed aze pal kevredad Dihun Breizh evit an dazont. Peadra da reiñ ul lusk nevez d’an 19 kevredigezh bodet ennañ ha kement-se gant skoazell an tri goprad o labourat gantañ.\nTrugarekaat a reomp Sonia le Merrer, bet Prezidantez Dihun 3 bloavezh-pad, he deus divizet lezel he flas d’ur skipailh nevez. Trugarekaat a reomp ivez Jean-Michel Baron, ezel Dihun Bro Redon, en deus divizet herzel e genlabour gant Dihun goude daouzek vloaz paseet gantañ. Prantad bras a-walc’h m’en deus gellet kemer perzh, meur a wech, d’al labourioù a-bouez ha bet kaset da benn gantañ pe er burev pe e kuzul-merañ Dihun Breizh. Gourc’hemennoù dezho ha kalon vat d’ar skipailh nevez !\nDELEC'HIADUR KEVREDIGEZHIOU DIHUN BREIZH\nDihun Treger An Aod. Un nouveau pôle créé\nCréation de l'association Dihun Santez Anna Pleskob\nEvit mont hiroc'h...\nHor raktresoù desavadurel\nKlaskerien soñjoù ...\nFilmoù diwar-benn al liesyezhegezh\nYezhoù Breizh ha Dihun Breizh\nKlikañ evit mont war ar bajenn


25/01/2016 - Bretagne Info\nEmvod publik sal an Dazont e Brest\nPedet eo ar brasañ niver da gemer perzh en emvod publik anvet « Peseurt dazont evit sal an Dazont ? », aozet gant ar strollad « Dazont ebet hep an DAZONT » d’ar merc’her 27 a viz Genver e skol Guérin e Brest.\nPal an eskemm-se etre annezidi ha dilennidi Brest, a zo komprenn pouezusted ar sal kevredigezhel bet prometet gant ar c’huzul kër e 2006 evit diorroiñ ar sevenadur hag an eskemmoù etre remmziadoù tro dro d’ar blasenn Guérin, met ivez evit souten ar stalioù lec’hel niverus er karter Sant-Varzhin. Padal e 2015, skipailh an ti-kêr en doa divizet privatizañ ar blasenn publik evit krouiñ 31 lojeiz e plas sal sevenadurel an Dazont.\nEvel enepkapitalourien ha dizalc’hourien Breizh, e fell deomp diskuliañ ar raktres brokañ war ar madoù-leve evel hini LAMOTTE, ha nac’hañ an argerzh a laka tud pinvidik da vevañ er c’harterioù poblel en ur cheñch endro ekonomikel ha sokial ar plasennoù e-lec’h ma vev kentoc’h tud paour. An doare-se ‘vez implijet muioc’h mui gant dilennidi ar c’herioù bras evit kuzhaat ar baourentez, en o zouez reoù Brest.\nAsambles, nac’homp ar raktres annezad LAMOTTE, evit ur sal karter !\nEvit kaout muioc’h a didouroù, kit e darempred gant ar strollas dazont ebet hep DAZONT dre veil gant ar cholec’h mañ : avenir@riseup.net